Бу йигитни ҳар саҳарлик ва ифторликда Шайх Муҳаммад Содиқ Муҳаммад Юсуф ҳазратлари билан биргаликда кўряпмиз ва самимий имо-ишораларини кузатяпмиз. Айниқса, болалар унинг ҳаракатларидан жуда завқланяптилар. Қисқа муддат ичида ҳар бир хонадон аъзосидек бўлиб қолган сурдотаржимон Рустам Бердиев билан Kun.uz сайти муштарийлари учун суҳбат уюштирдик.\n– Рустамжон, хуш келибсиз. Аввало ўзингизни таништирсангиз ва сурдотаржимонлик соҳасида ишлашингизга нима туртки бўлганини сўзлаб берсангиз.\n– Ассалому алайкум. Таклиф қилганларингиз учун раҳмат. Мен аслида соҳам бўйича футбол мураббийиман, Ўзбекистон давлат жисмоний тарбия институтини тугатганман. 28 ёшдаман, оилам, бир ўғлим ва бир қизим бор.\nСурдотаржимонликни бошлашим ҳаётимдаги катта бурилишлардан бири бўлди, дея оламан. Маълумки, юртимизда минглаб кар-соқов инсонлар бор. Улар Ислом маърифатидан бебаҳра қолмаслиги кераклиги аллақачон англаб етилган ва бу бўйича қатор дастурлар амалга оширилиб келинмоқда. Жумладан, пойтахтнинг йирик масжидларида имомлар ёнида сурдотаржимонлар ишлашмоқда ва жума маъвизаларини тўғридан-тўғри таржима қилиш йўлга қўйилган. Мана шу жараёнларга оз бўлса-да ҳиссамни қўшай деб шу соҳада ишлаяпман.\n– Шайх ҳазратнинг маърузаларини таржима қилиш лойиҳаси қандай туғилган?\n– Ҳазратнинг маънавий мероси шу қадар улканки, ҳали кўпчилик авлодлар ўрганиб, баҳра олишлари учун етарли. Диний қўмита ва Ўзбекистон Мусулмонлар идораси ташаббуси билан Рамазон кунларида шайхимизнинг маърузаларидан иборат мана шундай лойиҳа халқимизга тақдим этилаётгани, шунда сурдотаржимон сифатида иштирок этишга таклиф этишганида жуда хурсандчилик билан розилик бердим.\nАгар камтарона меҳнатим оз бўлса-да маъқул бўлган бўлса, шу савобли ишларга бош қўшиб қолган бўлсам бахтлиман, албатта.\n– Бу лойиҳа қанча вақт олдин тайёрлаб қўйилган, фақат бу йилги рамазонга мўлжалланган 30 кунлик дастурларми ёки келгусида ҳам давом эттирилиши режалаштирилганми?\n– Юқорида айтганимдай, шайх Муҳаммад Содиқ Муҳаммад Юсуф ҳазратларининг турли йилларда қилган маърузалари мавжуд. Мен фақат бу йил тақдим этилган маърузалардан бохабарман, улар рамазондан олдин тўлиқ тайёрлаб қўйилганди.\nБорди-ю келгусида ҳам шундай режалар бўлса ҳамда менинг хизматимга эҳтиёж сезсалар, бажонидил рози бўламан.\n– Мухлисларингиздан бири шундай мактуб йўллабди: «Бир ой Рамазонда шу йигит бизга қадрдон бўлиб қолди. Ин шаа Аллоҳ, Тошкентга борсам, шу йигитни топиб, бир имо-ишоралашаман. Кўп нарсани билиб олдим. Юзингни сийпаласанг мусулмон дегани, бармоғингни лабингга боссанг Рамазон дегани экан. Ҳазрат арабча дуо қилаётганда «жим туриб», дуо қилишлари бирам ярашади. Биз Қуръон ўқилаётганида ҳам жим туришни билмаслигимиздан уялиб кетаман...».\nЮз сийпаланса, мусулмон дегани; бармоқ лабга босилса, Рамазон дегани, тўғрими?\n– Эътибор берганлари, қизиқиб кузатиб, анча-мунча сўзларни тушуниб олганлари учун катта раҳмат. Бизни йўқлаб келганларни Аллоҳ йўқласин. Имо-ишораларни асосан тўғри англабдилар, ўрганмоқчи бўлган инсон ана шундай эътибор қилса, қунт билан кузатса, албатта ўзлаштириб олади. Ўзбекистон имо-ишора тили МДҲ давлатлариники билан бир хил.\nФурсатдан фойдаланиб, фикримни, таклифимни айтиб ўтмоқчи эдим. Юртимизда тақдим этилаётган асосий теледастурлар, машҳур сериаллар сурдотаржима билан берилиши керак. Ахир кар-соқов юртдошларимизни ўз ҳолига ташлаб қўйишимиз дуруст бўлмайди. Ривожланган давлатларни кузатсак, бирор янгилик дастури сурдотаржимасиз эфирга берилмайди.\n– Билишимизча, кар-соқовлар бўйича Ўзбекистон терма жамоаси мураббийи ҳам бўлган экансиз. Шу фаолиятингиз ҳақида ҳам сўзлаб берсангиз.\n– Тўғри, бу борада ютуқларимиз ҳам бор. 2017 йилда Таиланднинг Бангкок шаҳрида бўлиб ўтган U-18 ёшлар ўртасидаги Жаҳон чемпионатида қатнашиб, фахрли 1-ўринни эгаллаганмиз.\nАйни пайтда 101-махсус мактаб интернатда ва Мирзо Улуғбек тумани БЎСМда мураббийлик фаолиятимни давом эттирмоқдаман.\nФурсатдан фойдаланиб, Шайх Муҳаммад Содиқ Муҳаммад Юсуф ҳазратларининг меҳмонимиз томонидан таржима қилинган «Сўз одоби ва тил офатлари» маърузасини тақдим қиламиз.\nШайх ҳазратнинг сурдотаржимони: «Имо-ишораларим билан динимиз моҳиятини етказа олган бўлсам жуда хурсандман» 👉 https://kun.uz/45402219\nPosted by Kun.uz on Tuesday, May 19, 2020\n09:00 / 15.09.2019\nҲазрат қаламига мансуб, ҳали нашр қилинмаган ўн бешта китоб мавжуд — Исмоил Муҳаммад Содиқ


“Challenge”мания ёхуд #maqomchallenge "вируси"нинг тарқалиши - Zamin.uz\nИлк Ўзбек миллий ва халқона челлендж – #maqomchallenge қай тарзда бошланди?\nҲамма “бало”ни бошлаган sayyod.com сайтининг муаллифи Сардор Комилов бўлади. “Дунё миқёсида "Кикимания” бошланган пайти, ''Instagram" тармоғидан турли приколлар, йиғилган, урилган, сакраган, ҳатто ҳайвонлар ҳам жалб қилинганидан, нега ҳалиям ўзбек челлендж вируси пайдо қилинмаган”, дея 21 июль куни #УзЧеллендж дея ғоя ёзиб қўйди-ю, бироқ у нима ва қандай бўлишини аниқ ўйлаб кўрмаганди.\nСардор "Instagram"даги саҳифасида #maqomchallenge деб эълон берди. Мақом санъати мураккаб жанр бўлгани учун ундан икки қатор сўзни ажратиб олиш учун яна Гулсанам Мамазоитова ва Озода Нурсаидовага мурожаат қилди. Иккала санъаткор ҳам “ижод сандиғи”дан байт жавоҳирини излашаётганда "Соқеъномаи Савти калон"даги Заҳириддин Муҳаммад Бобурнинг,\n“Келтурса юз балони ўшал бевафо манга,\nМеҳру вафо рақибға жавру жафо манга” байтларини тавсия қилишди.\nҲали танлов эълон қилинмаган ва мукофотлар аниқланмаган бўлишига қарамай, #maqomchallenge халқ орасида шундай оммалашиб кетдики, оддий ҳайдовчидан тортиб ошпазгача, мактабга чиқмаган болакайдан тортиб, эл-юрт таниган санъаткорларгача, барча касб-кор эгалари, 7 ёшдан 70 ёшгача бу акцияда қатнаша бошлади. Бу ҳақда Ўзбекистон маданият вазирининг ўринбосари Озодбек Назарбековга мурожаат этишганида, у ҳам бу ғояни қўллаб ўз совғаси – АЙФОН тақдим этишини билдирди.\nЎзбекистонда хизмат кўрсатган артистлар Равшан Комилов, Иззат Ибрагимов, Юлдуз Турдиевалар ҳам бу танловда хиргойи билан қатнашишди.\n#Мaqomchallenge шу қадар оммалашдики, санъат оламидан Юлдуз Турдиева хорижликларни ҳам жалб қилишда ҳисса қўшиб тарғиб қилган бўлса, шоу-бизнес юлдузи Жаҳонгир Позилжонов ҳам бир неча ижодкорларни жалб қилган видеосини саҳифасига қўйиб тарғиботнинг кучайишига ўз ҳиссасини қўшди.\n9 сентябрда эса Халқаро Мақом анжумани доирасида ўтказилган “ШОУ-КЕЙС”да Қашқадарё вилояти Маданият бошқармасининг Элмурод Боймуродов раҳбарлигидаги "Бахтли болалик" гуруҳи Мақом фестивалидаги иштироки ва #maqomchallenge'да "Энг яхши ижро" номинацияси учун тақдирланди. Гуруҳ 150 кишидан иборат.\nБиринчи бўлиб "Энг яхши ижро" номинациясида ғолиб саналган "Бахтли болалик" гуруҳи раҳбари Элмурод Боймуродовга ноутбук совға қилинди.\n"Энг яхши "cover" учун "Замин" акапелла гуруҳи раҳбари Шавкат Жумаевга ҳам ноутбук топширилди.\n"Ёш ижодкор ва санъат оламидагилар" йўналишидан ғолиб бўлган режиссёр-клипмейкер Суннат Намозовга ҳам ноутбук берилди.\n“Метрода ликопча билан куйлаган видеоси” энг кўп кўрилган андижонлик Ҳаётилла Мадаминов ҳам АЙФОН-8 билан тақдирланди.\n“Замин” болалар студиясининг қўқонлик 14 ёшли аъзоси Азизжон Муҳаммадумаровга АЙФОН-Х топшириш жараёнида Маданият вазирининг биринчи ўринбосари Озодбек Назарбеков ғолиб билан #maqomchallenge доирасидаги Соқеъномаи Савти Калонни жўр овозликда куйлади. Азизжон олган совғасини устозига совға қилди.\n#MAQOMCHALLENGE яна давом этадими?\nАлбатта! Тақдирлаш маросими якунида Озодбек Назарбеков янги #maqomchallenge доирасида яна челлендж эълон қилиб юборди ва бу сафар ҳам АЙФОН тикилди.\nЎтказиш тартиби: Иштирокчилар 9 сентябрдан 9 декабргача "Соқеъномаи баёт"дан бир ёки икки байт куйлаб "Instagram" саҳифасига #maqomchallenge ҳештегини ёзиб жойлашлари керак. Саҳифа ОЧИҚ бўлиши шарт. Ҳайъат аъзолари ҳештегни босиб барча шу ҳештег остида қўйилган видеоларни томоша қилиб баҳолашади.\n#maqomchallenge "нима учун?" ва "қандай натижа?" деган саволларга очиғи, умуман ҳожат қолдирмади. Мақом бу мукаммал ва мураккаб санъат тури ва тўкис санъат бўлгани сабабли бу жанрда саёз сўзларга ўрин йўқ. Ҳар бир сўзию ҳар бир нафасигача – дарслик.\nТарбия ва мусиқий салоҳиятга таъсири катта. Бугунги даврда сўзнинг моҳиятини англаб етмай хориж қўшиқларига тобе бўлаётган ёшларни мақом тугул, миллий қўшиқларга эргаштириш қийин бўлган бир пайтда хорижнинг вирус челленджи андозасидан фойдаланган ҳолда, #maqomchallenge мақомимизни оммалаштиришди.\nМана шу асосий ечим бўлса керак. "Қилма!", "Қайтарма!" ва "Эшитма!" деган тақиқ билан ҳамиша ҳам натижага эриша олмаймиз, зўрлаб тарғиб қилиш ҳам кутилган натижани бермайди. Қизиқарли тарзда тақдим этиш билан керакли натижага эришиш мумкин. Илк ўзбекона челлендж сифатида тарихга кирган #maqomchallenge қандай натижаларга эришганини изоҳларда битилаётган сўзлардан ҳам билсангиз бўлади.\nОдамлар ўзлари билмаган ҳолда юриш туришда мақомдан сатрлар қайтараётгани ва болаларига ҳам "юқиб" қолаётгани қувончли ҳол. Чунки хорижлик санъаткорлар ижодидаги бизга қоронғу маъною шубҳали сўзларни қайтаргандан кўра, миллий бойлигимиздан парча қайтариб юрсак, ишонинг, бу фақат фойда!\nТўкис санъат асари – мақомда инсоннинг руҳини тарбияловчи хусусият бор.\nМанба: turon24.uz “Замин” янгиликларини “Telegram”да кузатиб боринг\n“Эътироф” тақдимот маросими “My5” телеканали орқали намойиш этилади\n16-02-2017, 20:21, Маданият\nБейонсенинг Formation қўшиғи 2016 йилнинг энг яхши қўшиғи деб топилди\n3-12-2016, 22:23, Маданият\nНазарбековнинг хит қўшиқлари муаллифи хонандаликдаги ижодини “ўғирлик”дан бошлади\n12-07-2016, 19:42, Маданият\n17-02-2015, 18:55, Маданият


Иссиқкўлда энди “Роҳат” йўқ\nИссиқкўлдаги "Роҳат НБУ" пансионати бундан буён "Алтин жай" деб аталадиган бўлди.\nИссиқкўлда аввал Ўзбекистонга қарашли бўлган уч пансионатнинг номи ўзгартирилди. Қолган бир пансионатнинг номи ҳам яқин орада ўзгариши мумкин. Қирғизистоннинг Иссиқкўл вилоятидаги пансионатлар олиб қўйилишига Ўзбекистон томони ҳозирча расмий муносабат билдиргани йўқ.\nИссиқкўлда аввал Ўзбекистон тасарруфида бўлган уч пансионатнинг номи ўзгартирилгани ҳақида Озодликка Қирғизистон Давлат мулкини бошқариш жамғармаси матбуот котиби Данияр Дўсматов маълум қилди.\n- Эски номи “Золотые пески” бўлган пансионат “Бўстери” деб номланди. “Роҳат НБУ” деган пансионатнинг янги номи “Алтин жай” бўлди. “Дилором” деган пансионатнинг номи эса “Эне сай” деб ўзгартирилди. Ҳозир “Бўстон” деган пансионатнинг номини ўзгартириш масаласи ҳам кўриб чиқилмоқда, бу пансионат номи ҳам алмашади, - деди Данияр Дўсматов.\nЖорий йилнинг 4 апрелида Қирғизистоннинг ўша пайтдаги бош вазири Темир Сариев Совет Иттифоқи пайтида Ўзбекистондаги давлат ташкилотлари ва корхоналар ҳисобидан Иссиқкўлда бунёд этилган “Роҳат”, Дилором”, “Олтин қум” ва “Бўстон” пансионатларини Қирғизистонга қайтариб олиш тўғрисидаги қарорни имзолаган эди. Ўшанда бу пансионатлар 1992 йилда ҳукуматлараро қабул қилинган шартнома ва қарорларга мувофиқ Қирғизистонга ўтказилгани айтилганди.\nҚирғизистон Давлат мулкини бошқариш жамғармаси матбуот котиби Данияр Дўсматовга кўра, аввал Ўзбекистонга қарашли бўлган бу пансионатлар ҳозир “Витязь” деб номланган давлат корхонаси таркибига киритилган ва шу кунда шўъба корхонаси ўлароқ фаолият юритмоқда.\nРасмий маълумотларга кўра, аввал бу пансионатлар Қирғизистонда масъулияти чекланган жамиятлар ўлароқ фаолият олиб борган. “Роҳат-НБУ” пансионатининг таъсисчиси Ўзбекистон Ташқи иқтисодий фаолият миллий банки, “Олтин қум”ники “Ўзбекистон темир йўллари” акциядорлик жамияти, “Дилором”ники “Асакабанк”, “Бўстон”ники эса “Ўзсаноатқурилишбанк” эди.\nХўш, бу корхоналар ўзларидан олиб қўйилган пансионатлар учун товон пули олдими?\nБу саволимизга жавоб бера оладиган кишини Миллий банкда ҳам, “Ўзсаноатқурилишбанк”да ҳам, “Ўзбекистон темир йўллари”да ҳам тополмадик. “Асакабанк”дан эса бу саволга жавоб олиш учун расмий хат йўллашимиз лозимлигини айтишди.\nЭслатиб ўтамиз, апрель ойида қирғиз расмийлари Бишкек пансионатлар учун Тошкентга товон пули тўламаслигини билдирган.\nАйни пайтда ўзбекистонлик масъуллардан бири аввалроқ пансионатларнинг Қирғизистон томонидан олиб қўйилиши масаласи Тошкентда тегишли давлат органлари томонидан ўрганилиб, муҳокама қилинаётганини айтганди.\nҚирғизистон Давлат мулкини бошқариш жамғармаси матбуот котиби Данияр Дўсматов Иссиқкўлдаги пансионатлар бўйича Ўзбекистондан мулк даъвоси бўлган-бўлмагани ҳақида ўзида маълумот йўқлигини айтди.\nЖаноб Дўсматов бугунги кунга келиб мазкур пансионатларнинг ижрочи раҳбарлари ҳам алмашганини маълум қилди.\n- “Алтин жай” пансионатининг раҳбари Исмаилов Мирзабек Турусбекович, “Бўстери”ники Чалжанов Келгенбай Кунуевич, “Эне сай”нинг раҳбари эса Атаев Ақжўл Сабирбекович бўлди. “Бўстон” раҳбари бўйича масала эса ҳозир кўриб чиқилаяпти, - деди Қирғизистон Давлат мулкини бошқариш жамғармаси вакили Данияр Дўсматов.\nИссиқкўл вилоятининг “Бўстери” қишлоғидаги “Олтин қум” пансионати 28,35 гектар майдонни, Қараўй қишлоғидаги “Дилором” пансионати 21,77 гектар майдонни, яна шу қишлоқдаги “Роҳат-НБУ” пансионати 19,05 гектар майдонни, Кунчиғиш қишлоқ ҳукумати ҳудудидаги “Бўстон” пансионати эса 10,65 гектар майдонни эгаллаган.


Қирғиз расмийлари эҳтимолий можародан огоҳлантирмоқда\nМаҳаллий ҳуқуқ-тартибот идоралари масъуллари Ўшдаги вазиятни "таранг-барқарор" эканини урғуламоқдалар.\nШу йилнинг 30 октябр кунига белгиланган президентлик сайлови арафасида Ўшда миллатлараро муносабатлар ёмонлашиши мумкин.\nБу борада Ўш вилоят ички ишлар бошқармаси расмийси Жақип Зулпуев маълум қилди.\nЎш вилоят ички ишлар бошқармаси 10-бўлими раҳбари Жақип Зулпуевга кўра, бугунги кунда Ўшда миллатлараро муносабатларни издан чиқарувчи кўзга кўринмаган омиллар мавжуд:\n- Ҳозир вазият таранг-барқарор. Кўзга кўринмаган факторлар жуда кўп. Энг ёмони, бузғунчи унсурлар ер масаласини ҳам миллатлараро можарога айлантириб юбориши мумкин. Икки миллат вакили ўртасидаги оддий маиший уруш-талашни хам каттайтириб юбориши мумкин. Шундай факторлар кўп ва ҳозир шулардан фойдаланишга энг қулай вазият бўлиб қолди, - дер экан Жақип Зулпуев сайлов арафасида айрим номзодлар ўз манфаати учун бу вазиятдан фойдаланиши эҳтимолдан ҳоли эмаслигини қўшимча қилиди.\nЖақип Зулпуевга кўра, куч тизими ходимлари томонидан жой-жойларда миллатлараро ва диний конфессиялар ўртасида можароларнинг олдини олиш мақсадида тушунтириш ишлари ҳам олиб борилади.\nАйрим маҳаллий ҳуқуқ ҳимоячилари эса расмийларнинг бу каби баёнотларини куч тизими ходимларининг вазиятдан фойдаланиб, пул ишлаб олиш ҳаракати сифатида баҳолашмоқда:\nЎшлик ҳуқуқ фаоли Алима Шариповага кўра, ўтказилган мониторинглар натижасида Ўшда миш-мишлар милиция томонидан тарқатилиши ҳам аниқланган:\n- Орган ходимларининг ўз манфаати бор, деб ўйлайман. 2010 йилни олсак, Ўшдаги регионалний информация марказига тўғри, объектив тарзда етказилмаган. Буни ҳудуддаги вазиятни сиёсий ўйинга айлантириш, деб тушунаман. “Ўшда вазият яна оғир экан”, “Одамларнинг муносабати яхшиланмабди” дейишнинг молиявий томони ҳам бор. Милиция ҳам фавқулодда ҳолатларда ишласа, уларга ҳам пул тушади. Ўтган йили ҳам доимий равишда миш-миш гаплар кўпайган, биз мониторинг ҳам ўтказганмиз, миш-миш гаплар кўпинча милиция томонидан ҳам тарқатилган, - дейди ўшлик ҳуқуқ фаоли Алима Шарипова.\nЎш шаҳар ўзбек миллий-маданий маркази раҳбари Рашидхон Хўжаев фикрича, Ўшда миллатлараро муносабатлар ёмонлашиши борасида хавотирга ўрин йўқ. Унга кўра, сўнгги пайтларда Ўшда ўзбек-қирғиз миллати орасида маиший келишмовчиликлар ҳам озайган:\n- Оператив маълумотлар қандай эканини мен билмайман. Лекин умумий вазият яхши. Мелисалар ўзини ишини қилиб, яна одамларни олиб чиқиб кетиб, Россиядан келган болалар фуқаролиги Россияники бўлса ҳам улардан пул олиб, таъмагирлигини қилаяпти барибир. Шаҳарда умумий вазият яхши, одамларнинг кайфияти яхши.\nОзодлик: Оддий халқ орасида маиший келишмовчилик кўпми-озми?\n- Маиший келишмовчиликлар деярли йўқ. Бировни биров билан кўп ҳам иши бўлмаяпти ҳозир. Одамлар бозорини қилиб, тирикчилигини қилиб юрибди, - дейди Рашидхон Хўжаев.\nУнга кўра, шундай бўлса ҳам кунора халқаро ташкилотлар вакиллари иштирокида жой-жойларда одамларни миллатлараро дўстлик ва иноқликка чақирувчи тадбирлар олиб борилмоқда.


ҚУЛОҚЛАРДА ШОВҚИН ҚАЧОН КУЗАТИЛАДИ:\nКулоқлар шанғиллаши қачон кузатилади. Қачон бемалол яшашни давом эттириш мумкин. Қачон врачга учраш керак.\nВақти-вақти билан қулоқларда шовқин соғлом одамларда хам кузатилиши мумкин. Бу масалан, уйқуга тўймасликда, ортиқча толиқишда, жиддий жисмоний зўриқишлардан кейин, рухий эмоционал стресс холатларидан кейин, ёки бўлмаса концертларда қулоқларга ортиқча баланд товуш таъсир килгандан кузатилади. Аммо қулоқларда шовқин сабабсиз пайдо бўлса, организмдаги жиддий касалликларни инкор қилиш керак. Улар қуйидагилар бўлиши мумкин:\n1. Хафақон касаллиги\nҚулоқлар нимага шанғиллайди. Бош мия қон томирлари ва қулоқ артерияси спазми натижасида кислород билан тўйинган артериал қоннинг оқиб келиши камаяди. Қон босими ортиши натижасида қулоқларда бир ёки икки томонлама пулсацион шовкин кузатилади. Шовқин юрак ишига мос равишда бўлади.\nНима қилмоқ керак. Бу каби шовқинлар тез-тез кузатилиб турса терапевт ва кардиологга мурожаат қилинг. Қон босимини камайтирувчи препаратлар бу симптомларни йўқотади.\n2. Бош мия қон томирлари, уйқу ва умуртқа артериялари атеросклерози.\nҚулоқлар нимага шанғиллайди. Бош мия қон томирлари ичидаги холестерин бляшкалари қон харакатига тўсқинлик қилади, қоннинг уюрма харакатига – қулоқлардаги шовқинга, бош айланишига сабаб булади.\nНима қилмоқ керак. Аввал терапевт ва невропатолог маслахатини олиш, атеросклерозни ташхислаш учун бўйин артериясини триплексли сканерлаш, бош мияни МРТ текшируви ва ангиографияси ўтказилади. Даволаш қон томирларни зарарланиш даражасига ва атеросклероз бляшкаси катталигига қараб белгиланади. Қон томирларни мустахкамловчи, холестеринни «эритувчи» препаратлар буюрилади, ёки оператив даво ўтказилади.\nҚулоқлар нимага шанғиллайди. Умуртқа поғонасининг бўйин қисмидаги остеохондроз ва умуртқа артерияларининг туғма торайишлари қон харакатини бузиб бир қатор шикоятларга сабаб булади. Уларга қулоқлардаги шовқиндан ташқари, бош айланиши, мувозанатни бузилиши, кўз олдида қоронғилик ёки мушакларнинг учиши киради. Бу белгилар бемор бошини ён томонга бурганда ёки энгашганда кучаяди. Шовқин характери тушунарсиз ёки металлик тонда бўлади.\nНима қилмоқ керак. Бўйин қон томирларини тўлақонли сканерланади (бошни ён томонга бурган холда хам), умуртқанинг бўйин қисми функционал пробалар билан рентгеноскопик текширилади, умуртқанинг бўйин қисмини МРТ текшируви ўтказилади.\n4. Бош мия травмалари\nҚулоқлар нимага шанғиллайди. Бош мия шикастланиши натижасида мия шишини ривожланиши қулоқлардаги шовқин сабаби бўлиши мумкин. Бунда беморда шунингдек, кўнгил айниши, қусиш, бош айланиши, координациянинг бузилиши, куриш ўткирлигининг пасайиши хам кузатилади. Шовқин характерига кўра чийиллаган ёки хуштак чалгандаги каби бўлади.\nНима қилмоқ керак. Эшитиш фаолиятини текшириш керак. Кенг диапазондаги тонал бўсағали аудиометрия ўтказилади. Даволаш мия шишини бартараф этишга, бош мия хужайралари нормал фаолиятини ва улар орасидаги боғлиқликни тиклашга қаратилади. Беморга уйқу ва дам олиш режимини тартибга солиш, ёқимли мусиқа тинглаш тавсия этилади.\n5. Бош мия ўсмалари, эшитув нерви невриномаси.\nҚулоқлар нимага шанғиллайди. Эшитув нервининг чиғаноқ қисмини ўсма билан қисилиши натижасида кузатилиб, ўсма мия ўзагини хам босиб қўйиши мумкин. Катта ўлчамдаги ўсмалар нафақат қулоқларда шовқин балки эшитиш ва кўрувни умуман йўқолишига сабаб бўлиши, нафас ва қон томирларни харакатга келтирувчи марказларни зарарлаб бемор хаётига хавф туғдириши мумкин. Бунда қулоқлардаги шовқин характери жаранглаган ёки денгиз тўлқини шовқинига ўхшаши мумкин.\nНима қилмоқ керак. Ўсмани аниқлаш учун компьютерли томография ёки магнит резонансли томография ўтказилади.\nАйтиб ўтилганлардан ташқари қулоқларда шовқин шунингдек, Меньер касаллиги (ички қулоқ шамоллаши), қулоқлардаги олтингугурт тиқилмаларида, бир қатор ЛОР касалликлари, камқонлик, буқоқ бези касалликлари, қандли диабет, токсик моддалар билан захарланишда хам кузатилади.\nДоимий равишда кузатиладиган қулоқ шанғиллаши терапевтга мурожаат қилиш учун кўрсатма хисобланади.\nЯнвар 17, 2019 1472 2 Рукн ЛОР КАСАЛЛИКЛАРИ\nҚУЛОҚЛАР НИМАГА ШАНҒИЛЛАЙДИ?...\nАпр 28, 2019 1761


By Камолиддин Иноятуллоҳ on 01/14/2020 МАҚОЛАЛАР\nУламоларимиз эркакнинг эркакка нисбатан аврати, эркакнинг аёлга нисбатан аврати, аёлнинг аёлга нисбатан аврати, аёлнинг эркакка нисбатан аврати, боланинг аврати ва аёлнинг бола ҳузуридаги аврати, аёлнинг хунаса олдидаги аврати, аёлнинг қул олдидаги аврати ва чўрининг эркак олдидаги аврати ҳақида батафсил баён қилганлар.\nЭркак киши ўз хотини ва чўриси олдида авратини тўлиқ очиши мумкин. Бироқ эркак киши бошқа эркаклар олдида киндик билан тизза орасини очиши мумкин эмас. Киндик билан тизза оралиғи аврат эканига уламолар иттифоқ қилишган.\nЭркак кишининг бегона (номаҳрам) аёл олдидаги авратига келсак, аввало бегона аёл деганда ким назарда тутилган? Сизга никоҳи ҳалол бўлган, яъни уйланишингиз мумкин бўлган ҳар қандай аёл сизга нисбатан бегона саналади. Масалан: амаки, амма, тоға ва холанинг қизлари каби. Булар маҳрам эмас, сизга нисбатан бегона аёл ҳисобланади. Шунинг учун бегона эркак ва аёл бир-бирига қараши жоизмас. Кўзни тўсишлари лозим. Эркак киши бегона аёлдан ва аёл киши бегона эркакдан қаерда, қачон ва ким бўлишидан қатъи назар, назарини олиб қочиши, қарашдан тийилиши шарт, Аллоҳнинг амрига бўйсинган ҳолда фитнага тушиб қолишдан ва фаҳшдан сақланиши зарур. Юқорида келтирганимиз оят (Нур, 30-31) бунга далил бўлади. Аллоҳ таоло ҳар бир инсон ҳолидан хабардор. Шундай экан, Аллоҳдан тақво қилинг!\nЭркакнинг ўз маҳрамларига нисбатан авратини баён қилишдан олдин маҳрам ҳақида маълумот бериб ўтсак. Маҳрам ким? Сизга никоҳи ҳаром бўлган аёллар маҳрамдир. Маҳрамлар бир-бирларига нисбатан одатда сатр қилмайдиган ерларига қараши жоиз. Бу ҳақда кейинроқ баён қиламиз, иншааллоҳ.\nАёлнинг бегона эркакларга нисбатан авратига келсак, – саҳиҳроқ сўзга кўра, – унинг бутун бадани авратдир. Аллоҳ азза ва жалла айтган: “Зийнатларини эркакларга кўрсатмасинлар. Фақат одатда кийиладиган ва фитнага сабаб бўлмайдиган устки кийимларини кўрсатишлари мумкин” (Нур, 31).\nУламолар зийнатдан мурод устки кийим, абая (ҳижоб либоси), паранжи деб айтганлар. Буларни яширишнинг иложи йўқ. Бошқа оятда Аллоҳ таоло бундай деган: “Пайғамбар хотинларидан идиш-товоқ ва бошқа шу каби бирон эҳтиёжни сўрамоқчи бўлсангиз, парда ортидан сўранг. Шундай қилиш сизнинг қалбингизни ҳам, уларнинг қалбларини ҳам тоза тутувчироқдир” (Аҳзоб, 53).\nАёлнинг ҳамма ерини тўсиб турадиган ҳижоби – пардаси бўлиши шарт. Девор бўладими, эшикми, ёки абая, паранжи, ёпинчиқ ва шунга ўхшаш нарса билан бўладими, аёл киши ҳижобланиши – тўсиниши лозим.\nАллоҳ таоло айтган: “Эй Пайғамбар, жуфтларингизга, қизларингизга, мўминларнинг аёлларига айтинг. Бошлари, юзлари ва кўкракларини тўсиш учун ёпинчиқларини бошлари устидан ташласинлар” (Аҳзоб, 59).\nМазкур оятда келган, араб тилидаги “юдний” ( يدني ) феъли энг юқоридан энг пастгача тушириш маъносида бўлиб, бошдан оёқ, баданнинг ҳаммасини тўсишни ифодалайди.\nОиша разияллоҳу анҳо ўзига нисбатан уюштирилган машҳур туҳмат ҳодисасини сўзлаб, ўшанда Сафвон ибн Муаттал Суламий унинг яқинидан ўтаётиб истиржо айтганида, яъни “Инна лиллаҳи ва инна илайҳи рожиун” деганида юзини жилбоби (ҳижоби) билан ёпиб олганини айтганлар. Демак, Оиша разияллоҳу анҳо юзларини бегона эркакдан ёпишга шошилганлар. Бу ҳадис “Саҳиҳ Бухорий”да келган.\nАбдуллоҳ ибн Масъуд разияллоҳу анҳудан ривоят қилинган ҳадисда Расулуллоҳ саллаллоҳу алайҳи ва саллам бундай дедилар: “Аёл киши авратдир. Агар уйидан чиқадиган бўлса, шайтон унга кўз тикади” (Термизий ривояти).\n“Аёл авратдир” деганлари маъноси аёлнинг ҳамма аъзоси аврат, бегона эркаклар олдида бирон ерини очиши мумкин эмас, деганидир.\n“Аёл киши авратдир. Агар у уйдан чиқадиган бўлса, шайтон унга кўз тикади”, ҳадисида бирон истиснони кўряпсизми?!\nАсмо разияллоҳу анҳо айтади: “Биз эркаклардан юзимизни беркитар эдик”.\nОиша разияллоҳу анҳо ҳаж ё умра учун эҳромда эканларида аёллар билан бирга юзлари очиқ ҳолда тавоф қилар, агар эркаклар ўтиб қолса дарҳол юзларини ёпар эдилар.\nРасулуллоҳ саллаллоҳу алайҳи ва саллам аёл киши эҳромда юзини ёпмаслигига буюришлари юзни ёпиш аёллар орасида маъруф бўлганига, одатда аёллар юзини ёпиб юрганига далолат қилади.\nБирон киши: “Юзни очиш жоиз дейдиганлар ҳам бор-ку”, деса, унга айтамизки, ҳозир яшаб турган асримизда, фитна-фасод кўпайиб, ёмонликлар кенг тарқаган бир даврда, аёлларни ярим яланғоч, ясан-тусан қилиб ҳар ерларда, қилмаган иши қолмай, кофир аёлларга изма-из эргашиб юрганини кўрасиз. Шундай дамда қайси гапга амал қилиш муносиброқ бўлади деб ўйлайсиз?\nAvvalgi maqolaСоатни ўнг қўлга тақиш суннатми?\nKeyingi maqola Варақот шарҳи | Усулул фиқҳ | #28 | 169-173 байтлар | Шайх Содиқ Самарқандий


21 апрель, 2021, 07:50\nТеглар:Пахтакор | ОЧЛ | Шаржа | Отабек Шукуров\nВакилларимиз энг сўнгги ўринда.\nОсиё Чемпионлар Лигасининг "B" гуруҳида 3-тур баҳслари ўз якунига етди. Ушбу тур доирасида Тошкентнинг "Пахтакор" клуби Отабек Шукуров тўп тепаётган "Шаржа" клубига қарши баҳс олиб бориб, 1:4 ҳисобида имкониятни бой берди.\nШу тариқа, "шерлар" ҳисобидаги 2 очко билан гуруҳнинг сўнгги поғонасида бормоқда.\nҚуйида гуруҳдаги вазиятни тўлиқ кузатишингиз мумкин:\nСохтакорнинг сохталиги бошқа жойда ўтмаяптими дейман.\nУз урнини топибди. Судя йордам берме халол уйнаса урни шунака болади\nПро лигани жамоасиданам қолади.\nГузапоя Шаржа 1-4\nUzini polyaga qoyvorsa sanam hudi wunaqa bolardin bu futbol vaht kesa yutadi bomasa yutqazadi\nЎзбекистонда хам судялар шунақа халол ўйнашга қўйиб берса пахтакорни ўрни балки манашундай бўлар хақийқий ўз ўрни хўш қолган Инсонларни фикри қандай?\nПролигада бўлади ўрни\nЎзбек футболи учун жони ачийдиган мураббийни қўйинглар. Ҳалқ жамоасини шунақа бефарқ дардийўқ Эшшак мураббийларга берасанларми. Ундан кўра Равшан Ҳайдаров минг бора яҳшику. Хюстрага Шота ҳеч балони ўргатмай кетибдида. Эссиз биз фанатларнинг асаблари. Уларнинг парвосига ҳам келмайди мағлубият. Чунки улар бегона, биртаси Питер Хуйсиним, яна бири Дардийўқ Фарқи йўқ.\nБу жамоани ярмидан вос кечиш керак, булар бош мурабийй караҳ қўй, бўмағур дарвозабон чумоча, АТТИ химоя Аанзур, Фаррух, Кремс, нима қилиб юриганини билмайдиган Дардибор Эрин. Шармандалар Паҳтакорнинг Мисқоллаб йиғган Осийодаги Обусини ерга урди юбанлар. Кечадан бери бошим Оғриди санларни деб.\nHudo hohlasa pahtakor yutadi unaqa yomonlab tawamalarin


Кубалик машҳур қўшиқчи Иброҳим Ферре бугун 78 ëшида вафот этди.\n08 март 2021, Тошкент вақти: 20:51\nФерре¸ Кубанинг жаҳон бўйлаб шуҳрат қозонган Буэно Виста Сошиал Клаб гуруҳи солисти эди ва жаҳондаги энг таниқли хонандалардан бири саналарди.\n”Менимча¸ Иброҳим Ферре ўз ҳаëтининг сўнгги йилларида метеор янглиғ шуҳрат қозонди. У 20 асрнинг энг машҳур хонанадаларидан бири сифатида ҳаëтдан кўз юмди”, - деди Ферре куйлаган гуруҳ асосчиси Хуан де Маркос.\nФерре ўз қўшиқчилик санъатини 1955 йилда бошлаган бўлса-да¸ 90-йилларда чиқарилган Буэно Виста Сошиал Клаб компакт диски уни дунëга танитди.\nБир ойлик Европа концертидан қайтиши билан кекса хонанда¸ Ҳабана касалхоналаридан бирида вафот этди.


Тошкентда 47 гуруҳ нолегал таксичиларга қарши рейд бошлади\n15 февраль куни бошланган рейдларни ўтказаётган 47 гуруҳ сафида Йўл ҳаракати хавфсизлиги бошқармаси, Ички ишлар бошқармаси, Давлат солиқ назорати ҳамда “Тошшаҳартранспортхизмат” акциядорлик компанияси вакиллари бор. Рейддан мақсад давлат лицензиясини сотиб олмай киракашлик қилаётган ҳайдовчиларни ушлаб, жавогарликка тортишдир.\n$2100 гача жарима\nЛицензиясиз йўловчи ташиганлар энг кам иш ҳақининг 20 баробаридан 100 баробаригача, агар киракаш жисмоний шахс бўлса, ҳамда энг кам иш ҳақининг 50 баробаридан 100 баробаригача, , бўлган миқдордаги жаримага тортилади агар киракаш юридик шахс бўлса.\nЙўл ҳаракати хавфсизлиги Бош бошқармаси 2015 йил давомида Автомобиль ва дарë транспорти агентлиги билан ҳамкорликда республика бўйлаб жами 4600 та рейд ўтказгани тўғрисида Озодлик 5 февраль куни хабар қилган эди.\n$7 000 000 жарима\n“Рейдлар давомида жами бўлиб йўловчи ташишни лицензиялашга оид қонунчиликнинг 28¸5 минг маротаба бузилгани аниқланди. Ноқонуний йўловчи ташиш билан шуғулланган 20 мингдан кўпроқ автомобиль эгаларидан 19 миллиард сўм (7 миллион АҚШ доллари) га яқин жарима ундирилди”, дейилган номи тилга олинган икки ташкилот биргаликда эълон қилган йиллик ҳисоботда.\n2014 йилда айни шундай рейдлар давомида 22¸6 мингта қонунбузарлик қайд этилган ва жами жарималар миқдори 5 миллион долларга яқин бўлган.\nҚўйлиқ, 15 февраль, кеч соат 5\nОзодлик журналист Абдураҳмон Ташановдан Тошкент такси бекатларидаги вазиятни кузатишни илтимос қилди. 15 февраль, кеч соат 5 га яқин Қўйлиқдаги бекатда туриб саволларимизга жавоб бераркан, Ташанов рейд аломатларини кўрмаётганини айтди.\n- Бошқа кунлардагидан фарқ қиладиган фавқулодда ўзгариш сезилмаяпти, деди Абдураҳмон Ташанов.\nТошкентлик Сарвар ака легал таксичилардан. Унинг лицензияси бор.\n- Лицензиясиз ишлаш қийин, дейди Сарвар ака. Чунки солиқчилар текширади, ГАИ текширади, клиентлар подставка қилиб қўйиши мумкин.\nЛицензиясиз киракашлик қилаётган Анвар ака – олий маълумотли дўхтир. Унинг айтишича, Тошкентда ишлаётган киракашларнинг 70 фоизида лицензия йўқ.\n“Киракашликка қизиқиш”нинг катта эканлиги тўғрисида фикр юритар экан, Анвар ака иш жойларининг йўқлиги, ишлиларга тўланадиган ҳақнинг эса, оила боқишга етмаслигини айтиб ўтди.\nТошкент шаҳар ҳокимлиги Ахборот хизмати нолегал таксичиларга қарши 15 март куни бошланган рейдларни юмшоқ қилиб, “пойтахт йўлларидаги ўрганишлар”, деб атади:\n“…соҳа масъуллари жорий йил феврал ойининг 15 санасидан эътиборан пойтахт йўлларидаги бундай ўрганишлар сони кескин равишда оширилишини таъкидладилар”, дейилган Тошкент шаҳар ҳокимлиги Ахборот хизматининг 13 февраль кунги хабарида.\nҚарорлар, қарорлар, қарорлар...\nПойтахт ҳокимлиги Ахборот хизматига кўра, аҳолига транспорт хизмати кўрсатишни лицензиялаш Ўзбекистон Республикаси Президентининг 2006 йил 28 февралдаги, Вазирлар Маҳкамасининг 2003 йил 4 ноябрь, 2011 йил 18 май ва 2007 йил 10 февралдагиқарорлари билан тартибга солинади.\n15 март куни бошланган “ўрганишлар” ана ўша қарорлар ижросини “таъминлашга қаратилган кенг қамровли тадбирлар режаси” доирасидаги тадбирдир.\nТошкент шаҳар ҳокимлиги Ахборот хизматининг хабар қилишича,режа 2016 йилнинг 13 январида тасдиқланган бўлиб, ўтган 1 ойда 310 та рейд ўтказилган, 9200 автомобиль текширилган, 1850 та қоидабузарлик ва камчилик аниқланган.\nДавлат солиқ инпекциялари томонидан жами 163 та қоидабузарлик аниқланиб, уларни содир этган шахсларга ўрнатилган тартибда чоралар кўрилган.\nЙўл ҳаракати хавфсизлиги бошқармаси ходимлари олиб борган ўрганишлар оқибатида 18651 та баённома тузилган.\nКиракаш лицензияси учун давлатга тўланадиган важ давлат курси бўйича бир йилга 75 АҚШ долларига тенг ақчадир. 75 долларли лицензия машинасидаги ўриндиқлар сони 4 тадан ортмаганларга берилади. Машинасида ўриндиқлар 4 тадан кўп бўлганлар бир йиллик лицензия учун 125 долларга тенг пул тўлайди.\nҚаймоқ ранг, сариқ ранг...\nМашинаси чопиб турган одам учун лицензия нархи бир қарашда кўп эмасдай. Лекин, масалани атайлаб ўрганган журналист Абдураҳмон Ташановнинг айтишича, иш пул тўлаш билангина битиб қолмайди. Лицензия олмоқчи бўлган киши машинасини қайтадан бўяши лозим.\n- Тошкентда қаймоқ рангга, вилоятларда эса сариққа бўяш лозим. Автомашина эгалари учун масаланинг айнан мана шу жиҳати катта тўсиқдир. Ҳеч ким машинасини такси рангига бўяшни истмайди, дейди тошкентлик журналист.


Афғон уруши фахрийси Ғиждувон бозорида арава...\nКеча, 15 февраль куни собиқ совет аскарларининг афғон ҳудудидан олиб чиқиб кетилганига 30 йил бўлди.\nБухоролик Абдураҳим Саидов 1980 – 1983 йиллар оралиғида афғон урушида қатнашди. Нақд жаҳаннамнинг ўзгинасидан тирик қайтган уруш фахрийси бугун Бухородаги деҳқон бозорида арава тортиб кун кўрмоқда, деб ёзади «ЎзА».\nАбдураҳим Саидов Бухоронинг чекка бир қишлоғида, кичик бир ҳовлида оиласи билан яшайди. Ёши олтмишга бориб қолганига қарамай, ҳар тонг эрта уйғониб, Ғиждувон бозорига шошилади. Уруш фахрийси бу ерда аравада юк ташийди.\nУ оғир меҳнатдан қочмайди. «Араванинг юклари афғон уруши хотираларидек оғир эмас», дейди фахрий. У азалдан ҳаётнинг унча-мунча қийинчиликларини писанда қилмаган. Урушнинг даҳшатли кунларига гувоҳ бўлган. Ҳарбий операцияларда қатнашган ва соғ-омон уйига қайтиб келган.\nУ ўз қишлоғида ҳар бир ўтган кунидан рози бўлиб яшаб келмоқда. Абдураҳим ака аскарликни ўтаб қайтган даврда олган ҳужжат, медаль ва суратларини сақлаб келади.\nВақти-вақти билан уларни сандиқдан олиб, бир кўздан кечиради. Невараларига хотираларини сўзлаб беради, телевизор орқали ҳарбий парад ва байрамлар намойиш этилганда, уларни завқ билан томоша қилади.\nУруш тугаган, орадан 30 йилдан ортиқ вақт ўтди, лекин инсон кўнгли барибир кичик бўлса-да, эътиборга муҳтож қолаверар экан. Абдураҳим Саидов бозорда арава тортиб кун кўрар экан, уни ҳам бир куни йўқлаб қолишларини орзу қилади.\nУнинг замонавий бўлмаса-да, кўкрак қисмига медаллар илинган одми костюм-шими бор. Бу медаллар эса қаҳрамонона хизматлари учун берилган, унут бўлишга лойиқ эмас.\nБухоро Афғон уруши фахрийси


Ибодатнинг улуғи, бу фарзанд тарбиясидир – «Ислом ота» жомеъ масжиди\nБош саҳифа/Мақолалар/Ибодатнинг улуғи, бу фарзанд тарбиясидир\nИбодатнинг улуғи, бу фарзанд тарбиясидир\nОдоб масаласида инсоният тарихида тўлақонли равишда ислом бошлаган, десак муболаға бўлмайди. Исломда кишининг ҳаётидаги ҳар-бир нарсани ўз одоби бор. Дунёдаги одобга бағишланган муаллафотларнинг асосини ва кўпчилигини ислом халқлари вакиллари томонидан ёзилаётган асарлар ташкил этади.\nПайғамбаримиз Муҳаммад (с.а.в) нинг ҳадиси шарифларини жамловчи китобларимизнинг ҳар бирида “Китоб ал-Адаб” номли ички китоблар бор. Уларда одобга оид ҳадиси шарифлар келтирилади. Бундан ташқари муҳаддисларимиз одобга бағишланган алоҳида китоблар ҳам таълиф қилганлар.\nИмом Бухорий (р.а) ўзларининг шох асарлари “Жомиъ ас-Сахих” да китоб ал-адабга ўрин берганларига қарамай бу масалани ўта аҳамиятли билганлари учун ҳам алоҳида китоб қилишга ўтганлар. Бунга мисол қилиб буюк ватандошимиз, мўъминларнинг ҳадис бўйича амири Абу Абдуллоҳ Муҳаммад ибн Исмоил Бухорий (р.а) нинг “Ал-адаб ал-Муфрад” китобини келтириш мумкин. У киши “Ал-адаб ал-Муфрад” китобида турли одобларга оид 1322 та ҳадиси шарифни 644 бобда келтирганлар.\nБизнинг тилимизда “Одоб” тарзида талаффуз қилинишига одатланиб қолинган. Арабча “Адаб” сўзи аслида “Маъдаба” ўзагидан олингандир. Маъдаба эса одамларни даъват қилинган зиёфатни англатади. Одоб ҳам одамларни доимо даъват қилинадиган маънавий “Маъдаба” – зиёфат бўлгани учун шу номни олган.\nАбу Муҳаммад ўзларининг “Китоб ал-Воъий” номли асарида: “одоб одамларни мақталган нарсаларга чақиргани учун одоб деб номланган” дейдилар.\nАбу Зайд (р.а) “Одоб фазилатларидан бирига элтувчи яхши уринишга ишлатиладиган исмдир” деганлар.\nОдобнинг таърифида қуйидагича ўхшаш гаплар ҳам келган: “Мақтовга сазовор сўз ва амални истеъмол қилиш одобдир”. “Карамли ахлоқларни ушлаш одобдир”. “Ўзингдан каттани улуғлаб, ўзингдан кичикка меҳр кўрсатишинг одобдир”. Бу ва бунга ўхшаш таърифлар барчаси тўпланганда исломда кўзланган “одоб” таърифи юзага келади.\nҲозирги кунда ғарб маданиятига тобеълик таъсирида “одоб”ни маданият дейиш ҳам жорий бўлган. Мисол учун “овқатланиш одоби” дейиш ўрнига “овқатланиш маданияти” дейилади.\nБиз болага одоб ўргатамиз. “Қани, амакинга бир салом бергин” , деймиз.\nОдоб маънавиятимизнинг либосидир. Нотаниш одам биринчи бўлиб, қадди-қомати, ҳусни, кийиниши ва одоби билан диққатимизни тортади.\nИнсонни таниш одобдан бошланса, у билан мулоқат давомида ахлоқий хислатларини билиб борасиз. Ваъдага вафо қиладими, дўстга садоқати қандай, ҳикмати ва саховати, журъати ва шижоати, ўктамлиги ва орияти барча ахлоқий фазилатлари бирма-бир кўз олдингизда намоён бўлиб боради. Бу фазилатлар замирида эса яхлит шахс маънавияти нурланади.\nМаънавият –Илм ва амал бирлиги бўлса, ахлоқ бевосита ҳар бир шахснинг ўзгаларга нисбатан маънавий муносабатини англатади. Ахлоқ маънавиятнинг амалидир. У аввало инсоф ва адолат туйғуси, имон ва ҳалоллик каби амалий маънавиятнинг ўзак тушунчалари билан боғлиқ.\nШу сабабдан инсонни англаб етиш одобдан ахлоққа, ахлоқдан маънавиятга қараб теранлашиб боради.\nҲар ким илм- ҳикматни ўрганаман деса, уни ёшлигидан бошласин, саломатлиги яхши бўлсин, яхши ахлоқ ва одобли бўлсин, сўзининг устидан чиқсин, ёмон ишлардан сақланадиган бўлсин, хиёнат, макр-ҳийладан узоқ бўлсин.\nИнсонларни ҳамиша юксак ахлоқ ва чинакам яхши фазилатлар руҳида тарбиялаш ҳозирги кунимизда ҳам алоҳида аҳамиятга эга. Аллоҳга шукурки, истиқлол туфайли миллий қадриятларимиз, динимиз тикланди.\nБу эса ҳар биримиздан, айниқса, ёшлар ўртасида тарбиявий ишларни такомиллаштиришни, уларнинг дунёвий ҳам диний илмларини чуқурлаштиришни, террорчиликка ва диний экстремизимга қарши хушёрликни оширишни тақозо этмоқда.\nДунёнинг кўпчилик давлатлари, хусусан, ривожланган мамлакатлар тажрибаси шуни кўрсатадики, дин дунёвий давлат тузуми билан нафақат муроса қилиши, балки умуммиллий юксалиш йўлида у билан самарали ҳамкорлик қилиши мумкиндир.\nТарбия кўп қиррали, ақл-идрок, сабр тоқат билан бўлади. У фақатгина “одобли бўл, яхши ўқи” деб гапириб қўйишнигина эмас, ёки дўқ қилиб уриш эмас, луқмаи ҳалол билан боқиш ҳамдир. Сўз билан меҳрни бир қилиб ибрат кўрсатиб, ривояту ҳиқоятлар, Аллоҳнинг каломларини ўқиш билан тарбия бериш лозимдир. Меҳр, шафқат, эътибор кучли бўлгандагина тарбия юқади.Қуръони Каримда фарзанд тарбияси ота-она учун фарз этилган. “Эй иймонга келган мўмин бандаларим, –дейди Аллоҳ,-эй қалбида заррача бўлса ҳам иймони борлар, ўзингизни, бола чақангизни ўтинлари тошдану одамлардан иборат бўлган дўзах азобидан, унинг ўтидан сақланг”. Эътибор беринг, бу оятда Аллоҳ аввал ўзингизни тарбияланг, сўнг бола чақангизни тарбия қилинг деяпди. Ўзида йўқ тарбия, ўзида йўқ яхшилик, ҳаё, оқибат, покликни у қандай қилиб фарзандига етказсин? Ўзи фарзанд тарбиялаётган, ўстираётган бўлса-ю, ҳали ҳаёт бўлган ота-онасидан хабар олмаса, ким унга эргашади. Унинг сўзларига ким қулоқ солади. Мана шуларнинг ҳаммасини ота-она ўргатиши керак бўлади. Бу- уларнинг зиммасидаги фарз.\nЖаноби Пайғамбаримиз Муҳаммад (с.а.в) “Отанинг болага берадиган энг катта, тенги йўқ, баҳоси йўқ нарсаси, бу ҳусни одобдир” деб таълим берадилар.\nСарвари олам марҳамат қилиб айтадилар: “Болаларингизга ҳар куни одоб ўргатингиз.- Бу ерда одоб деганда, кўп сифатлар назарда тутилади: одамийлик, ҳаё, меҳр-мурувват…- Болангизга одоб ўргатишингиз ҳар куни хурмо ёки майиз ё буғдой садақа қилганингиздан афзалдир”. Тарбиянинг савоби аҳамияти шунчалар улуғ.\nПайғамбаримиз Муҳаммад Мустафо (с.а.в): “Болаларингизни ҳурмат қилинг, меҳрли, оқибатли бўлинг. Қиздир, ўғилдир, болаларингизга меҳр-шафқат кўрсатишингиз ибодат бўлади”, деб таълим берадилар. Баъзи оталар боласини ярамас, қабиҳ сўзлар билан хақоратлайди. Бундай қилманг, болани ўзингизга бемеҳр қилиб қўясиз, бундай тарбиядан маъно йўқ. Сиздан қўрқса, қалбидан меҳр қочади. Сизда ҳозир куч бор, “дада-дада” деб турибди. Куч-қувватингиз кетиб, қариганингиздан кейин сизни бир пулга олмай қўяди. Яна бир хил оталар бор, ўғлига қўл кўтариб, ўртоқлари олдида уриб, таҳқирлаб юборади. Бу тарбия эмас, бу тарбия кўрмаган одамнинг иши.\nСарвари олам марҳамат қилиб айтадиларки:\nЖаннатда хурсандчилик деган эшик бор. Бу дарвозадан Болаларини яхши кўриб, доимо кулдириб, таълим-тарбия бериб, болаларига меҳр қўйиб боққан оталар кираркан.\nИбодатнинг улуғи, дарҳақиқат бу фарзанд тарбиясидир.\n“Ислом ота” жоме масжид имом хатиби\nfarzand tarbiyasi бу фарзанд тарбиясидир Ибодатнинг улуғи слайд


Мамлакатимизда ёш авлодни маънан ва жисмонан соғлом, ватанпарвар, фидойи этиб тарбиялаш, ҳуқуқ ҳамда манфаатларини ишончли ҳимоя қилиш бўйича барча шарт-шароит яратилган. Олиб борилаётган кўламли саъй-ҳаракатлар келажагимиз ворисларининг ўз иқтидорини рўёбга чиқариши, жамиятда мустаҳкам ўрин эгаллашини кафолатлашга хизмат қилмоқда.\nМусобақада оромгоҳда дам олаётган болалар шашка, сузиш, стол тенниси, югуриш, узунликка сакраш бўйича ўзаро баҳслашди. “Менинг келажакдаги оилам” мавзуидаги асфальтга расм чизиш беллашуви ҳам барчанинг эътиборини тортди.\n— Ёшлар ўртасида соғлом турмуш тарзини кенг тарғиб қилиш, айниқса, қизларнинг ўз саломатлигига бўлган масъулиятини кучайтириш тадбирнинг асосий мақсадидир, — дейди Ўзбекистон Хотин-қизлар қўмитаси мутахассиси Зумрад Алиева. — Болалар қувончи, шодлиги ва интилишлари мақсадимизга эришганимиздан далолат беради.\nМусобақа ғолиблари ташкилотчиларнинг эсдалик совғалари билан тақдирланди.\nМазкур рукндаги бошқа мақолалар: « Эҳтиётсизлик оқибати ёмон\tЁшлар — Ватан келажаги »


Пентагон Ироқ, Сурия ва Афғонистонда қўшинлари сонини оширмоқчи эмас\n07:49 / 24.05.2017\nАҚШ мудофаа вазирлиги Ироқ, Сурия ва Афғонистонда қўшинлари сонини оширмоқчи эмас. Бундан 2018 молиявий йил (1 октябрдан бошланади) учун мудофаа вазирлиги бюджет лойиҳаси дарак бермоқда.\nУнга кўра, "Саботли қатъият" операциясида иштирок этаётган ҳарбийлар сони жорий йилга нисбатан ўзгаришсиз (5765 ҳарбий) қолади. Операция АҚШ ва унинг иттифоқдошлари томондан Ироқ ва Сурияда 2014 йилдан бери ИШИДга жангариларига қарши олиб борилмоқда.\nАҚШ Афғонистонда ўтказаётган "Озодлик қўриқчиси" операциясида иштирок этаётган ҳарбийлар сонини эса 8674 кишидан 8448 кишигача камайтирилмоқчи. Ушбу операция Афғонистонда ИШИД ва "Толибон" жангариларига қарши олиб борилмоқда.\nАҚШнинг барча хорижий ҳарбий операцияларида иштирок этаётган ҳарбийлари сонини тахминан 4 мингга (56,3 минггача) қисқартириш режалаштирилмоқда.\nАҚШ маъмурияти 2018 йил учун мудофаа вазирлиги бюджети лойиҳасини конгрессга киритди. Унда Афғонистон хавфсизлик кучларига ёрдамни ошириш кўзда тутилган.\nҲужжатга кўра, Афғонистон армияси ва полициясининг махсус фонди бўйича 4,9 млрд доллар ажратиш кўзда тутилган, жорий йилда бу рақам 4,2 млрд долларни ташкил қилади.\n700 млн доллардан кўпроқ маблағ собиқ Иттифоқ ва Россия авиатехникасини АҚШ авиатехникасига ўзгартиришга йўналтирилади. Жорий йилда бу дастур қиймати 814 млн долларни ташкил қилади.\nШунингдек, Ироқ ва Суриядаги операцияларга харажатларни кўпайтириш мўлжалланмоқда.\nБюджет лойиҳасига кўра, "Саботли қатъият" операцияси ва у билан бирга кечадиган операцияларга 13 млрд доллар ажратиш кўзда тутилган, яъни бу жорий йилгидан 1,1 млрд долларга кўпроқ бўлади.\nШу билан бирга ИШИДга қарши кураш бўйича махсус жамғармага бошқа маблағ ажратиш режалаштирилмаган (жорий йилда бу мақсадда 2 млрд доллар ажратилган).\nБюджет лойиҳасини конгресснинг икки палатаси тасдиқлаши керак, шундан кейин у АҚШ президентига имзо қўйиш учун тақдим этилади.\nАҚШ Афғонистон бюджет мудофаа вазирлиги


2019 йилда халқ таълими тизимига 17,1 триллион сўм ажратилади – Газета.uz\n2019 йилда халқ таълими тизими учун ажратиладиган 17,1 триллион сўмнинг 90 фоиз соҳа ходимларининг ойлик маошларига йўналтирилади.\nLotinchada 13 декабр 2018, 19:33 Жамият\nТаъкидланганидек, UReport.uz лойиҳаси ёшлар орасида ўтказган сўровномаси натижалари шуни кўрсатдики, ислоҳотлар натижасида 71 фоиз ёшлар ўқитувчи касбини танлашга тайёр.\nПрезидент ва Молия вазирлиги кўмагида халқ таълими тизимига давлат бюджетдан маблағ ажратиш ошиб бормоқда. 2018 йилда соҳага давлат бюджетдан 12,1 трлн. сўм ажратилган бўлса, 2019 йилда тизим 17,1 трлн. сўм ажратиш кўзда тутилган. Бу маблағларнинг 90 фоиз соҳа ходимларининг ойлик маошларига йўналтирилади.\nҚорақалпоғистон Республикаси Жўқорғи Кенгеси раиси Муса Ерниязов маҳаллий бюджетдан мактабларни молиялаш учун энг кўп қўшимча маблағ ажратгани учун «Таълим ҳомийси» кўкрак нишони билан тақдирланди.\nБу муаммо давлат мактаблари ва нодавлат таълим муассасаларини ривожлантириш ҳамда фойдаланмаётган коллежларнинг биносини мактабларга айлантириш орқали ҳал этиш мумкин. Таъкидлаш керакки, 2016−2018 йилларда нодавлат таълим муассасаларининг сони деярли 4 баравар ошди ва 84 тага етди.\n2016−2018 йилларда ўқувчиларнинг таълим олишлари учун янада шароитларни яхшилаш мақсадида 65 та янги мактаб қурилди ва 15636 та қўшимча ўқувчи ўрни яратилди.\nШунингдек, сўнгги 3 йилда инвестиция ва «Обод қишлоқ» («Обод маҳалла»)давлат дастурлари асосида 1 691 та таълим муассасасида 1.5 трлн.сўмдан ортиқ маблағ янги қурилиш, капитал ва мукаммал таъмирлаш учун сарфланди. 2018 йилда бу дастурлар асосида 24 та мактаб янгидан қурилиб фойдаланишга топширилди.


Катта ҳанафий уламоларнинг аҳли бидъатлар такфири ҳақидаги таҳқиқлари\n10:50 / 09.02.2018 2782 pdf Ўқиш режими + -\nИмом Мусилийнинг “Ихтиёр” китобида қуйидагича келтирилади: “Ҳар бир ўрганиш ва амал қилиш қатъиян вожиб бўлган далилга хилоф бидъат куфрдир. Ҳар бир бунга хилоф бўлмайдиган ва унга амал қилиш зоҳиран вожиб бўладиган бидъат эса куфр эмас, бидъати залолат бўлади”.\n“Расоилу ибн Обидин”\nАҳли бидъатларни куфрга ҳукм қилишда турфа сўзлар бор. Баъзи уламолар уларнинг биронтасини ҳам куфрга ҳукм қилмаганлар. Баъзи уламолар эса уларнинг баъзиларини куфрга ҳукм қилиб шундай деганлар: “Ҳар бир қатъий далилга хилоф бўлган бидъат куфрдир. Ва ҳар қатъий далилга хилофлик қилмайдиган бидъат залолат бидъатидир. Аҳли сунна вал жамоа эътимоди шундайдир”.\n“Биноя, буғот бўлими”\n“Фатҳул қодир”да у ҳақида сўзлашилган масала унинг билан заруриёт бўлмаган нарсалар ҳақида эди. Бу ҳақида Ибн Обидин ўз рисолаларида айтган.\nБизнинг ҳанафий мазҳабининг улуғ китобларидан бўлмиш “Бадоеъ” да қуйидагича келтирилган: “Бидъат ва ҳаво аҳлининг имомати макруҳдир”. Имом Абу Юсуф “Омолий”да шундай далил келтиради: “Имомнинг ҳаво ва бидъат аҳли бўлишини ёқтирмайман. Зотан, инсонлар бундай одам ортида намоз ўқишни ёқтирмайдилар”.\nБаъзи машойихларимиз эса бидъатчи ортида намоз ўқиш ножоиз деганлар.\n“Мунтақо” китобида Абу Ҳанифанинг мубтадиъ ортида намоз ўқишда бирон бир зарар кўрмаганлари келтирилган.\nСаҳиҳ қавл шуки, агар аҳли ҳаво бўлса, уни куфрда айблаш жоиз бўлмайди. Ва агар куфрда айблаш ножоиз бўлса, намози кароҳият билан жоиз бўлади.\n“Агар бу кимсалар мубтадиъ фирқа аҳли қибла бўлиб, тоинки диний заруриётлардан бирини ёки аҳкоми шаръийя мутавотирларидан биронтасини қабул қилмасалар, ёки бўлмаса қабул қилиш зарурий амаллардан бири бўлган амални инкор қилмагунларича, аҳли қиблани куфрга ҳукм қилишга журъат қилмаслик лозим”.\n“Мактуботи имом Раббоний”\nАнваршоҳ Кашмирий раҳимаҳуллоҳнинг “Икфорул мулҳидин фий заруриёти дин” рисоласи.\nМусулмонларни такфир қилиш – куфрда айблаш ўта хатарли ишдир. Куфрга тушган инсоннинг эса – Аллоҳ асрасин – ҳолати жуда аянчли бўлади. Барча ибодатлари ҳабата – бекор бўлиб, никоҳи бузилади. Такфир хусусида иложи бор тийилиш, уламоларимизнинг бу ҳақида айтган фатволарига асосан иш олиб бориш лозим. Ҳозирги кундаги мусулмонлар бошига тушган балою мусибатларнинг асосий сабабларидан бири мана шу такфирдир.\nБидъатчи кимсанинг ҳолати қанчалар оғир бўлиши ҳадисларда келтирилган эса-да, уламоларимизнинг аниқ куфрга сабабчи бўладиган иш қилинмаса, уларни куфрда айблаш нотўғри бўлиши ҳақидаги фатволари юқорида келтирилди.\nБугунги кунда мусулмонларни куфрда айблаб, қонини ҳалол санайдиган тоифалар сабабли Ислом динига нафрат кучаяётгани ҳеч биримизга сир эмас. Бундайин разолатлардан илм ва маърифат билан қутулиш мумкин.\nАҳли сунна вал жамоанинг энг асосий белгиларидан бири аниқ далил бўлмагунча, ҳеч кимни куфрда айбламасликдир.\nАллоҳнинг наздида энг ҳурматли тақводорлардир\n15:17 / 08.02.2018 2355\n18:24 / 09.02.2018 4605\nИмом Абу Ҳанифа раҳимаҳуллоҳнинг заковати\nБир киши Имом Абу Ҳанифа раҳимаҳуллоҳнинг олдиларига келди ва у зотга Менинг пулларим зое бўлди. Уларни бир жойга кўмиб қўйгандим. Ёмғир ёғиб, сел келиб, пул давоми...\n2253 22:25 / 27.04.2017\nДин қайғусида ўтган умр\nЗокиржон Исмоилов,диний бошқарма раисининг собиқ ўринбосари, Андижон Шайх ҳазратларининг падари бузрукворлари Ҳожи дада доим фарзандларини кузатиб юрар, гоҳо давоми...\n3991 16:56 / 30.04.2018\nМотуридия мазҳабининг ривожланиб тараққий этишига жуда кўплаб уламолар хизмат қилганлар. Уларнинг айримлари қуйидаги машҳур уламолардир1 Абул Муин Насафий. давоми...\n2286 22:24 / 27.04.2017\nАбу Ҳомид Аҳмад ибн Муҳаммад\nҲофиз, бир нечта китобларнинг муаллифи Абу Ҳомид Аҳмад ибн Муҳаммад ибн Аҳяд ибн Момо Асбаҳоний Момоий.Абдурраҳмон ибн Абу Шурайҳ, Абу Али Исмоил ибн Ҳожиб давоми...\n80 11:00 / 25 октябрь\n2317 21:00 / 28.06.2019\n848 21:34 / 29.05.2019\n45654 11:58 / 10.10.2018\n58013 11:56 / 10.10.2018\n4126 09:50 / 18.04.2018\n10639 15:03 / 10 март


Питер Хюистра «Пахтакор» бош мураббийи этиб тайинланди - Zamin.uz\n17:06 / 15.01.2021\nГолландиялик мутахассис «Пахтакор» бош мураббийи этиб тайинланди. Шу кунгача жамоамизда ёрдамчи мураббий сифатида ишлаб келган голландиялик мутахассис Питер Хюистра энди «Пахтакор» бош мураббийига айланди. У Шота Арвеладзе билан мураббийлар штабида бирга фаолият юритиб келаётганди. Охирги йилларда шакллантирилган ҳужумкор, чиройли ва мухлисларга маъқул келадиган футбол фалсафасига асосланган ўйин услубини янада яхшилаб боришга уриниш шу тариқа давом эттирилади.\nПитер футболчилик фаолиятида Шотландиянинг машҳур клубларидан бири «Глазго Рейнжерс» шарафини беш мавсум ҳимоя қилиб, беш марта чемпионликка эришгани билан машҳур. Шунингдек, Питер «Гронинген», «Вендам», «Твенте», «Санфречче Хиросима», «Лерс» ва «Розендал» каби клубларда ўйнган. Голландия, Шотландия, Япония ва Бельгия чемпионатларида жами 413 беллашувда 78 гол уришга эришган. Голландия терма жамоаси таркибида 1988-91 йилларда 8 ўйинда майдонга тушган.\nХюистра мураббийлик ишини 2001 йил «Гронинген» ёшлар жамоасида бош мураббий сифатида бошлаган. 4 йиллик фаолиятидан сўнг «Витесс» ва «Аякс» клубларида ёрдамчи мураббий бўлиб ишлаган. Кейин «Аякс» ёшлар жамоаси, «Гронинген», «Де Граафсхап» клубларида ва Индонезия терма жамоасида бош мураббий сифатида фаолият олиб борди.\n2017 йил июнь ойидан бошлаб «Пахтакор»да ёрдамчи мураббий сифатида ишлаб келди ва жамоа ғалабаларига ўз ҳиссасини қўшди. Эндиликда Питер бош мураббий лавозимида фаолиятини давом эттиради. «Замин» янгиликларини «Вконтакти»да кузатиб боринг\nЯнгиликлар » Спорт » Питер Хюистра «Пахтакор» бош мураббийи этиб тайинланди


Халқ манфаатлари йўлида хизмат қилишга тайёрмиз\nЖойларда аҳоли билан учрашувлар натижалари, мурожаатлар таҳлили давлат органлари ва фуқаролар ўртасида боғлаб турувчи кўприкка зарурат борлигини кўрсатмоқда.\nБу борада давлатимиз раҳбари жорий йилнинг 16 апрель куни имзолаган “Ўзбекистон Республикаси Президенти ҳузуридаги Жамоатчилик палатасини ташкил этиш тўғрисида”ги ПФ-5980-сонли фармонига биноан тузиладиган янги палата давлат ва жамият ўртасида ўзаро яқин ҳамкорликни мустаҳкамловчи муҳим ҳужжат ҳисобланади.\nФармонда белгиланганидек, Жамоатчилик палатасида жамоатчилик асосида ишлайдиган аъзолар сони 50 нафардан иборат бўлиб, уларнинг 18 нафари Президент томонидан тайинланади. Улар турли соҳаларда жамият ривожига ҳисса қўшиб келаётган фуқаролар, ННТ ва ОАВ вакиллари орасидан тайинланади. Яна 18 нафар аъзо эса республика миқёсида фаолият кўрсатаётган ННТ, ОАВ ва кенг жамоатчилик вакиллари тақдим этган номзодлар орасидан танлов асосида Жамоатчилик палатаси қарорига асосан аъзо этиб қабул қилинади. Палатанинг 14 нафар аъзоси ҳудудий Жамоатчилик палатаси вакиллари бўлиб улар лавозими бўйича ҳудудий Жамоатчилик палатаси раиси ҳисобланади.\nШунингдек, ҳудудий Жамоатчилик палатаси жамоатчилик асосида ишлайдиган 21 нафар аъзодан иборат бўлиши белгиланди. Жамоатчилик палатаси вакилларининг муддати 3 йил қилиб белгиланган. Юридик мақоми эса маслаҳат Кенгаш органи бўлади. Жамоатчилик Кенгаши томонидан ишлаб чиқиладиган таклиф ва мулоҳазалар тавсиявий характерга эга бўлади.\nПалата аъзолари ҳар бир давлат органининг очиқ ҳайъат мажлисида шунингдек, Олий Мажлис палаталарининг мажлисларида, ҳукумат соатида, маҳаллий Кенгашлар мажлисларида иштирок этишга ҳақли. Ўзбекистон Республикаси Конституциясига ўзгартириш ва тузатишлар киритиш тўғрисидаги таклифлар, ўта долзарб масалаларга норматив-ҳуқуқий ҳужжатлар лойиҳалари жамоатчилик палатасига кўриб чиқиш учун юборилади. Бундан ташқари палаталарга жамоатчилик палатаси сўровини юбориш, давлат органлари ҳузуридаги жамоатчилик кенгашлари таркибларини шакллантиришда иштирок этиш сингари ваколатлар берилмоқда.\nЯнги киритилаётган тартибга мувофиқ вилоят халқ депутатлари кенгашларининг йиғилишларида ҳар чоракда жамоатчилик палатаси томонидан кўтарилган ва ўтказилган ўрганишлар натижалари муҳокама қилиниши белгиланди. Шу билан бирга жамоатчилик палатасига берилган муҳим масалалардан бири бу фуқаролик жамиятини ривожлантириш соҳасида фундаментал тадқиқотларга ташаббускор бўлиш имконияти берилмоқда.\nЖамоатчилик палатасининг муҳим вазифаларидан бири бу давлат дастурларининг ҳам мониторингини амалга ошириш, ундан ташқари жойларда қонунчилик ҳужжатларининг амалда ишлаш ҳолатини ҳам мониторинг қилиш вазифаси юклатилмоқда. Бу эса “Жамоатчилик назорати тўғрисида”ги қонунда белгилаб берилган назорат функциялари, назорат инструментларидан эндиликда янада фаол, янада кенгроқ фойдаланиш имкониятини беради. Бу борада фармонда манфаатдор вазирлик ва идораларга “Ўзбекистон Республикаси Президент ҳузуридаги жамоатчилик палатаси тўғрисида”ги қонун лойиҳасини ишлаб чиқиш вазифаси юклатилди.\nШундай қилиб, мамлакатимизда жамият ислоҳотлар ташаббускори деган халқчил ғоянинг амалдаги рўёби сифатида фуқаролар манфаатларини ҳимоя қилувчи янги тузилма майдонга келмоқда. Биз нодавлат нотижорат ташкилотлари вакиллари бу ишончни оқлаймиз ва ўзимизда бор имкониятларни амалга ошириб халқ учун беминнат хизмат қилишимизни билдирамиз.


Бош сахифа > Янгиликлар > ТУРКИЯ ТЕХНОЛОГИЯЛАРИ АСОСИДА БАРПО ЭТИЛАЁТГАН ИССИҚХОНАДА 110 НАФАР АҲОЛИ ИШ БИЛАН БАНД БЎЛАДИ\nНавоий вилоят ҳокими К.Б.Турсунов Хатирчи туманида бунёд этилаётган иссиқхона қурилиши ва тадбиркорлар фаолияти билан танишди.\nХатирчи туманидаги иссиқхона комплекси Туркия технологиялари асосида барпо этилаётган бўлиб, бир мавсумда гектарига 200-250 тонна помидор маҳсулотлари етиштирилади. (Маълумот учун: Корея технологияси асосида барпо этилган иссиқхоналарда бир мавсумда гектарига\n150-180 тонна.ҳосил олинади) ва ҳосил асосан экспортга чиқарилади.\nИссиҳона комплекси фойдаланишга топширилгандан сўнг маҳаллий аҳоли учун 110 та янги иш ўринлари яратилади.\nҚўшма корхона томонидан 2020-2021 йилларда сиғими 1000,0 тн. бўлган музлаткичли камера маҳсулотларни қадоқлаш цехи қурилиши ҳам режалаштирилган.


УЕФА офисига Швейцария полицияси келиб, офшор можароси бўйича тинтув ўтказди\n20:42 / 06.04.2016\nУЕФА офисига Швейцария полицияси келди ва ташкилотнинг собиқ бош котиби, ҳозирда ФИФА президенти бўлган Жанни Инфантинонинг офшор компаниялар можаросига алоқадорлиги бўйича пайдо бўлган маълумотни текшириш учун тинтув ўтказди.\nБундан олдинроқ, ФИФАнинг янги президенти Жанни Инфантино номи офшор ҳисоб рақамлар ҳақидаги маълумотлар келтирилган "Панама ҳужжатлари"да эслатиб ўтилгани ҳақида маълумот пайдо бўлганди.\nИнфантино имзоси УЕФА ҳамда эквадорлик Уго ва Мариано Жинкислар ўртасида телетрансляция ҳуқуқларини сотиш бўйича шартномалардан бирида тургани айтилганди. Жинкислар спорт маркетинги соҳасида коррупция ва ФИФАдаги коррупцион можарога алоқадорликлари аниқланган. Улар ҳуқуқни сотиб олгач, уни асл нархидан 3 баробар қимматроққа сотган.\nУЕФА ташкилот вакиллари томонидан қандайдир қоида бузилиши амалга оширилганини инкор қилган.\nТекширув вақтида полиция УЕФА офисидан ташкилотнинг шартномалари нусхалари олиб кетилган.\nУЕФА бу рейд бўлиб ўтгани ҳақидаги маълумотни тасдиқлаган ва бу иш бўйича ҳамкорлик қилишга тайёрлигини билдирган.


1870та хонадонда иш битди\nАрис шаҳридаги 1870 уйда таъмир ишлари тугатилди. Бу Арис шаҳрида ўтган вилоят ҳокими девони мажлисида маълум бўлди. Вилоят ҳокими Ў. Шўкеев портлаш оқибатларини бартараф этиш, қурилиш суръатларини сустлаштирмаслик, фуқароларга имкон қадар барча шарт-шароитларни яратиш масалалари ҳақида фикр юритиб, қурилишни кечиктираётган шўъба раҳбарларини тезроқ ишлашга ундади.\nҚР Индустрия ва инфратузилмавий тараққиёт вазирининг биринчи ўринбосари Қ. Ўскенбаевнинг айтишича, бугунги кунда Арисдаги текширувлар натижасида 293та уй яроқсиз ҳолатдалиги аниқланган. Унинг 4таси кўп қаватли уй. Улар батамом бузиб ташланиб, ўрнига янги уйлар қад ростлайди. Қурилиш ишларида 215та компания ва 7 мингдан ортиқ ишчи тер тўкмоқда.\nШаҳардаги 66та ижтимоий иншоотнинг 4таси қайтадан янгиланади. Бунга 1788 ишчи, 29 компания сафарбар этилган.\nМажлисда айтилишича, соҳа раҳбарлари ҳар ҳафтада ярмарка уюштириб, арислик қарияларни дам олиш жойларига жўнатиб, аҳоли шарт-шароитларини яхшиламоқда. 2 мингдан ортиқ бола лагерларга жўнатилган, омборхоналарга йиғилган 789,2 тонна озиқ-овқат маҳсулотларининг 689,5 тоннаси тарқатилган. 1545 нафар кам таъминланган ва кўп болали оилаларга ёрдам кўрсатилмоқда, соғлиги ночор 31 фуқарога ногиронлик аравачаси олиб берилган.\nВилоят штаби аъзоси, вилоят ички сиёсат бошқармаси раҳбари Б. Тажибаев шўъбаларда аҳоли арз-шикояти бўйича ишлар олиб борилаётганини, ҳар бир шикоят алоҳида текширилиб, рўйхатга олинаётганини қайд этди.\nАҳоли орасидан ҳар 10 уйга бириктирилган кўнгиллилар меҳнати ҳам таҳсинга сазоворлиги маълум қилинди.\nВилоят молия ва давлат захиралари бошқармаси раҳбари А. Тасибаев 100 минг тенгега 61 минг фуқаро ҳужжат топширганини, 49393 фуқаронинг тураржойи ҚР ИИВнинг маълумотлар базаси билан мослаштирилганини таъкидлади. Ҳужжатлар бўйича ишлар давом этмоқда.\nШаҳарнинг сув, электр, иссиқлик таъминоти борасида ҳам фикр-мулоҳазалар айтилиб, йўлларни тузатишга эътибор қаратилди.\nМинтақа раҳбари ҳар бир соҳадаги ишларга бўлган масъулиятни сустлаштирмасдан, қурилиш ишларини вақтида битириш лозимлигини такрор-такрор таъкидлади.\n, 2019-07-23, 10:47 83


1,1 трлн сўм бюджет пули нималарга ишлатилиши керак: “Ташаббусли бюджет”да овоз бериш якунланмоқда\nФуқаролар ижтимоий аҳамиятга эга муаммолар ечими учун пул ажратилишини сўраб жойлаштирилган жамоавий таклифларга 1 апрель соат 23:59га қадар овоз беришлари мумкин.\n«Ташаббусли бюджет» лойиҳаси ҳақида?\nФуқаролар ташаббус ва талабларини инобатга олган ҳолда камчиликларни бартараф этиш мақсадида Молия вазирлиги томонидан «Очиқ бюджет» портали ишга туширилган. Бунда ҳар бир Ўзбекистон фуқароси ўзи истиқомат қиладиган туман ёки шаҳарда айнан уларни қийнаб келаётган, ечими маблағ билан боғлиқ муаммоларни ҳал қилиш мақсадида таклиф қолдириши мумкин.\nТашаббусли бюджет жараёнлари жорий йилда икки марта, 3 босқичда амалга оширилади:\n1-босқич – фуқаролар ўз таклифларини (батафсил кўринишда) қолдирадилар:\nБиринчи ярим йиллик учун – 1 февралдан 22 февралгача\nИккинчи ярим йиллик учун – 1 июлдан 20 июлгача\n2-босқич – фуқаролар томонидан билдирилган таклифлар модерация жараёнидан ўтказилади:\nБиринчи ярим йиллик учун – 23 февралдан 4 мартгача\nИккинчи ярим йиллик учун – 21 июлдан 30 июлгача\n3-босқич – модерациядан ўтказилган таклифлар овоз бериш жараёнига ўтказилади:\nБиринчи ярим йиллик учун – 5 мартдан 1 апрелгача\nИккинчи ярим йиллик учун – 31 июлдан 19 августгача\nҒолиб чиққан таклифлар қандай молиялаштирилади?\nАмалдаги меъёрий ҳужжатларга кўра, ҳар бир туман ёки шаҳар тасдиқланган бюджетининг 5 фоизи ҳамда қўшимча маблағининг камида 30 фоизи ҳисобидан тегишли маблағлар «Ташаббусли бюджет» жараёни учун ажратилади. Молия вазирлигига кўра, ушбу маблағлар ҳар бир ҳудудда турлича шаклланади ва ўртача 5-10 млрд сўмни ташкил этади.\nҲар бир туман ёки шаҳарнинг ўзида энг кўп овоз тўплаган таклифлар амалга ошириш қийматидан келиб чиққан ҳолда «ғолиб» деб топилади. Оддий қилиб айтганда, таклифларга қанчалик кўп овоз тўпланса, ютиш имконияти ортади ва энг кўп овоз олганлари юқоридан пастга қараб саралаб олинади.\nОвоз бериш жараёни якунларига кўра, «Очиқ бюджет» ахборот портали автоматик равишда ҳар бир ҳудуд бўйича энг кўп овоз тўплаган таклифлар асосида «ғолиб» таклифларни аниқлайди ва муаллифининг шахсий кабинети орқали ҳамда мобил телефон рақамига бу хақда хабар юборилади.\n2022 йилнинг биринчи ярим йиллиги учун ғолиб деб топилган лойиҳаларга жами 1,1 трлн сўм ажратилган.\nОвоз бериш жараёнида қандай иштирок этилади?\nСаралаш босқичидан ўтган барча таклифларга овоз бериш имконияти берилади. Бунда, ҳар бир таклифнинг ўз саҳифасида «овоз бериш» тугмаси бўлиб, ушбу таклифни қўллаб-қувватламоқчи бўлган фуқаролар ушбу тугмани босиш орқали фақат бир маротаба овоз беришлари мумкин. Бу жараён 2 хил усул билан: «Очиқ бюджет» порталида рўйхатдан ўтган ҳолда ҳамда СМС хизмати орқали амалга оширилади.\nБундан ташқари, ҳар бир фуқаро бевосита ўзи истаган манзил (ўзи истиқомат қилмайдиган ёки яшаш манзили умуман бошқа ҳудуд) бўйича иштирок этиб, ташаббускор бўлиши мумкин. Бу эса маълум бир таклиф ғолиб деб топилиши учун айнан ўша манзилда истиқомат қиладиган ёки рўйхатдан ўтган фуқаролар иштирок этиши лозим деган чекловни рад этади. Аммо бир фуқаро фақатгина битта лойиҳани қўллаб-қувватлай олади. Хусусан, Бухорода яшовчи инсон Андижоннинг бирор ҳудудида мактаб қурилишини ёқлаб овоз берган бўлса, у бошқа лойиҳалар учун овоз бера олмайди.\nФуқароларда «Очиқ бюджет» ахборот порталидан фойдаланиш имконияти мавжуд бўлмаса, тегишли маҳалла ёки овулда ташкил этилган «Ташаббускорлар бурчаги» орқали овоз қолдиришлари ҳам мумкин.\nҚандай кўринишдаги таклифлар қўллаб-қувватланади?\nБиринчи навбатда, киритилаётган таклифда кўрсатилган муаммо умумий характерга эга бўлиши ва ўзида шахсий эҳтиёж билан боғлиқ талабларни акс эттирмаслиги лозим. Мисол учун, ички йўлларни таъмирлаш, ичимлик суви таъминотини, ёритиш тизимини яхшилаш, ҳудудларни ободонлаштириш, оқова сув тизимини тартибга келтириш, болалар ёки спорт майдончаларини барпо этиш, ижтимоий соҳа объектларини таъмирлаш ёки моддий техник базасини шакллантириш каби таклифлар инобатга олинади.\nИдоравий (маҳаллий давлат ҳокимияти ва давлат органларининг бинолари ва иншоотларини қуриш, таъмирлаш ва жиҳозлаш ишларига шу жумладан уларнинг бошқа эҳтиёжларини қоплашга қаратилган) ёки шахсий хусусиятга (турар жой харид қилиш, тадбиркорлик фаолиятини қўллаб-қувватлаш) эга таклифлар эса инобатга олинмайди.\nОвоз тўплашдаги «инновацион» усуллар\nИжтимоий тармоқларда айрим ҳудудларда таклифлар кўпроқ овоз олиши ва ғолиб бўлиши учун ҳар битта овозга пул мукофоти таклиф қилинаётгани ҳақидаги суратлар ҳам тарқалди. Баъзи ҳокимликлар эса овоз тўплаш жараёнида маъмурий усуллардан фойдаланган.\nШунингдек, талабалар, турли ташкилотларда ишловчи ходимлар ўз танишларидан илтимос қилиб, кўпроқ овоз тўплашга ёрдам беришларини сўрашмоқда.\nАндижонда мактаб ўқувчиларининг телефонлари дарсга халақит бераётгани важи билан йиғиштириб олиниб, бу телефонлар орқали «Очиқ бюджет» порталидаги тегишли лойиҳага овозлар берилгани айтилган.\nҲуқуқшунос Хушнудбек Худойбердиев ўз Telegram-каналида ёзишича, шу каби ташаббуслар бюджетдаги талон-торожликларга қарши жамоатчилик назорати ўрнатилишига катта ёрдам беради.\n«Асосийси халқимиз фаоллашди. Бюджетнинг ҳар бир тангаси ўзиники эканлигини танасида ҳис қилишни ва бу пулларни сарфлашда иштирок этишга ўрганмоқда. Ҳозирча «Ташаббусли бюджет»да чекланган маблағ бўлса-да, аммо бора-бора асосий бюджет ҳақида ҳам одамлар қайғуришни, бефарқ бўлмасликни, бюджетдаги ўғирликлар ва талон-торожларга қарши жамоатчилик назорати ўрнатишни ўрганиб олишига ишонаман. Бу эса фақат ва фақат жамиятимиз ривожи учун ёрдам беради», дея ёзди Хушнудбек Худойбердиев.\nМаълумот учун, «Ташаббусли бюджет»нинг жорий йилдаги биринчи мавсумига овоз бериш 31 март соат 23:59га қадар давом этади. Сиз ҳам муҳим деб топган лойиҳалар учун овоз беришингиз ва бюджет маблағларининг тўғри сарфланишига ўз ҳиссангизни қўшишингиз мумкин.


Танқидга муносабат: Навоий давлат педагогика институтида қабул жараёнида тартибсиз навбатларнинг олди олинмоқда\nKun.uz сайтида жорий йилнинг 12 июль куни «Абитуриент–2019: Навоийдаги қабул жараёнларида ҳам муаммолар ва тартибсиз навбатлар юзага келмоқда» сарлавҳали танқидий материал эълон қилинган эди.\nУнда Навоий давлат педогогика ва Навоий давлат кончилик институтларида абитуриентлардан ҳужжатларни қабул қилиш жараёни ёритилганди.\nХусусан, Навоий давлат педогогика институтидаги қабул жараёнларида тартибсиз, узундан-узун навбатлар юзага келаётгани, жазирама иссиқда абитуриентлар узоқ вақт тик оёқда туриб қолаётгани, бу ҳолатлар қатор ноқулайликларни келтириб чиқараётгани, бунга асосан ДТМ серверидаги узилишлар, банкдаги тўловлардаги муаммолар сабаб бўлаётгани таъкидланганди.\nМақолада келтирилган муаммоларни бартараф этиш юзасидан олиб борилган ишлар ҳақида Навоий давлат педагогика институти қабул комиссияси томонидан таҳририятга маълумот тақдим этилди.\n«Навоий давлат педагогика институтига 2019/2020 ўқув йилида жами 28та таълим йўналиши бўйича 1965 нафар, магистрлар учун 82 нафар, сиртқи бўлимнинг 11та йўналишига жами 740 нафар қабул қилиш тасдиқланган. Институтда қабул жараёни иш фаолияти узайтирилиб, эрталаб соат 7:00дан кеч соат 20:00га қадар давом этяпти.\nБу йил абитуриентлар жуда кўп. Тартибсиз навбатларнинг олдини олиш мақсадида ҳужжатларни расмийлаштириш учун компьютерлар сони 45тадан 80тага етказилди. 2та қўшимча хона жиҳозланди.\nБанкдаги пул тўловлари учун «Агробанк» Навоий шаҳар филиалининг махсус кўчма кассаси 8 июнь кунига қадар 2 дона ташкил этилган эди. Абитуриентлар сони ортиб бораётгани сабабли бошқа банкларнинг ҳам 12та сайёр кассалари фаолияти ташкил этилди. Бу орқали абитуриентларнинг навбатларда кутиб қолишларига барҳам берилди.\nЭлектр тармоқларидаги носозликлар олдини олиш ва муаммоларни ҳал қилиш учун институтга 2та электр таъминловчи движок электр тармоқлари корхонаси томонидан етказиб берилди.\nАбитуриентлар учун 3та жойда маслаҳат хонаси, 4та телефон ўрнатилган «CALL CENTR» хоналарида операторлар ўз масалаҳатларини беришмоқда.\nҲавонинг иссиқлигини инобатга олган ҳолда, абитуриентлар салқин жойларга жамланиб, уларга тушунтиришлар берилмоқда. Навбатлар гуруҳларга тақсимланган ҳолда ташкил қилинди.\nШу кунга институт қабул комиссияси томонидан 19155 нафар абитуриентлар ҳужжатлари расмийлаштирилди», – дейилади маълумотномада.\nКириш имтиҳонларига мажбурий фанлар нега қўшилди? ДТМ бошқарма бошлиғи изоҳ берди\n14:15 / 02.11.2019\nИИВ Навоийдаги шифокорларга тажовуз бўйича баёнот берди\n21:20 / 24.10.2019\nНавоийдаги ЖИЭМда вафот этган маҳбус иши: Адвокат марҳум ўлими терговчилар томонидан яширилган деб ҳисоблайди


Тошкент семинари кўприк бўла олмади\n13 май 2021, Тошкент вақти: 02:41\nhttp://gdb.rferl.org/DE2DE22C-B458-4697-B839-F3C388E954CD_w203.jpg --> http://gdb.rferl.org/DE2DE22C-B458-4697-B839-F3C388E954CD_mw800_mh600.jpg 2-3 октябр кунлари Тошкентда Европа Иттифоқи ташаббуси билан матбуот эркинлиги муаммоларига бағишланган семинар ўзига хос¸ ўзига мос ўзбекча моделда ўтказилди – унга журналистлар¸ хусусан мустақил журналистлар яқин йўлатилмади ва анжуман Тошкент шартига мувофиқ жамоатчилик кўзи ва қулоғидан мутлоқ панада ўтказилди.\nШундай бўлса-да¸семинар қатнашчиси Бўҳронларни ўрганиш халқаро гуруҳининг матбуот ва ахборот бўйича директори Эндрю Стролайн ëпиқ эшиклар ортида ўтказилган бу тадбирнинг асл моҳиятини жамоатчиликдан бекитиш мумкин эмаслигини айтади.\n“Бу тадбирда иккита алоҳида монолог тингланди. Ўзбекистон давлат матбуоти амалдорлари бизнинг хавотирларимизни қабул қилишни мутлақ исташмади. Қилинган маърузаларни бочка ичидан туриб гапиришга қиëсламасликнинг иложи йўқ. Ўзбекистон режими шу ой ЕИ санкцияларидан қутулишга уринмоқда ва Тошкент бу тадбирни ўтказиш шу ниятга хизмат қилади¸ деган умидда”¸ - дейди семинар тугаши билан Озодлик суҳбатлашган Стролайн.\nАммо халқаро ҳамжамиятни бундай тадбирлар ўтказиш билан Ўзбекистонда инсон ҳуқуқлари ва матбуот эркинлиги соҳасида илгари силжиш кузатилмоқда¸ деган ëлғонга ишонтириш мушкул¸ деб давом этади ғарблик кузатувчи.\n“Биз Ўзбекистон ҳукумати тарафидан аниқ ҳаракатлар бўлишини истаймиз. Матбуотни эркинлаштириш¸ қийноқларни тўхтатиш ҳақида кейинги икки йил ичида тинимсиз гапирилди¸ семинар¸ давра суҳбатлари ўтказилди. Аммо амалда бирор нарса ўзгармади. Бу гаплари жиддийлиги учун Ўзбекистон ҳукумати қилиши лозим ишлар мутлақ қийин эмас- Интернет эркинлиги ҳақида сафсата сотгунча¸ ҳукумат www.ozodlik.org, www.uznews.net, www.ferghana.ru каби мустақил ахборот сайтларини блок қилишни тўхтатсин¸ мамлакатдан ҳайдаб чиқарилган хориж журналистларининг Ўзбекистонга қайтиб¸ аккредитация олиб¸ мамлакатдаги вазиятни ëритишига йўл берсин¸сохта айблар билан қамалга Солижон Абдураҳмоновга ўхшаган журналистларни озод қилсин¸”- дейди Стролайн.\n2-3 октябр кунлари Тошкентда ўтказилган ЕИнинг матбуот масалаларига бағишланган семинари¸ Ўзбекистон ҳукуматининг мулоқот деб аталаëтган жараëнни ҳам суистеъмол қилаëтгани¸ ундан ўз пропагандаси учун фойдаланаëтганининг яна бир далилидир¸ деб қўшилади бу фикрларга Чегара билмас мухбирлар ташкилотининг Марказий Осиë бўйича таҳлилчиси Элза Видал.\n“Бу семинар Ўзбекистон ҳукуматининг инсон ҳуқуқлари борасидаги мулоқот борасида қандай ëндашувда эканини яна бир бор очиқ кўрсатди. Менимча¸ бунақа мулоқотдан бирор нарса кутиш гўлликдан бошқа нарса эмас. Кўриниб турганидек¸ Ўзбекистон ҳукумати ўзгаришга тайëр эмас экан¸ ЕИ эса ўзи ва бошқаларни мулоқот натижа бераяпти¸ деб алдашдан воз кечиши лозим”¸- дейди Видал хоним.\nХориж кузатувчиларининг¸ 2-3 октябр кунлари Тошкентда ўтказилган ЕИ семинаридан Тошкент ўз пропагандаси учун фойдаланади деган фикрига қўшила туриб ўзбекистонлик журналист Абдураҳмон Ташанов¸ бу пропаганданинг қай шаклда бўлажагини олдинданоқ тасвирлаб беради.\n“Ҳозирча Ўзбекистон маҳаллий матбуотида бу семинар ҳақида бирор хабар кўрганимиз йўқ. Аммо қатнашчиларнинг айтишларича¸бу чиқишлар тўлиқ видеотасвирга ëзиб олинган ва эфирга ҳозирланмоқда. Яқин кунларда халқаро иштирокчиларнинг Ўзбекистон ҳукумати позициясини қўлловчи гапларининг узиб олиниб¸ телевидение ва радио орқали жамоатчиликка тақдим этилади. Ўзбекистон ҳукумати бундай лўттибозликни олдиндан ҳам кўп қилган ва бундан сўнг ҳам давом эттиради“¸-дейди Ташанов.\n2-3 октябр кунги Тошкент семинари¸ томонларнинг матбуот эркинлиги ва демократия борасидаги қарашларини яқинлаштирди эмас¸ ҳозирча улар ўртасига кўприк қўйишнинг ҳам қийин эканини кўрсатди¸ дер экан тадбир қатнашчиси Стролайн¸ Ўзбекистон томонининг бу семинар якунида қўшма декларация қабул қилиш уринишларининг бесамар қолганини бу жарлик манзарасининг ëрқин ифодаси деб атайди.\n“Ўзбекистон расмийлари қандайдир қўшма декларация ҳозирлаб¸ бизни унга қўл қўйишга кўндиришга уринишди. Аммо тадбирда қатнашган мустақил кузатувчиларнинг бирортаси бундай декларация остига қўл қўйишни истамади”¸- дейди Стролайн.


Ортиқча вазн — Dilkashradio.com\nАссалому алайкум қадрдон мунис ва гўзаллар. Суҳбатимиз ортиқча вазн ҳақида. Аслида ортиқча вазн эркак ва аёлга бирдек ноқулайлик келтиради. Бироқ биз гўзал жинс вакилалари бўлганимиз учун ортиқча килограмлардан ҳалос бўлишни кўпроқ ўйлаймиз. Озишга ҳаракат қилаётган деярли ҳар икки одам пархез қилишга ҳаракат қилар экан. Керакли натижага эришолмагач, ундан кўнгли совийди ва давом эттирмайди. Натижасига 100 фоиз кафолат берадиган бирор бир пархез йўқ. Пархез тутиш учун кучли сабаб керак. исталган натижага эришиш учун эса анчагина вақт зарур. Ҳаракатга келтирган сабаб муҳим ҳисобланади. Бу, масалан, соғлиқнинг ёмонлашиши, ёки семизликдан уялиш, ўзидан руҳий қониқмаслик каби ҳолатлар бўлиши мумкин.\nАгар соғлом кўринишни, дугоналаринги орасида энг хушбичими бўлишни истасангиз, тезда ҳаракатни бошланг. Намунали овқатланиш тартибида – 5 маҳал овқатланиш, сутка давомида 2 литр сув ичиш, охирги овқатни уйқуга ётишдан 3,5 соат олдин тановул қилиш керак деб ҳисобланади. Кун давомида 5 маҳал оз-оздан овқатланиш лозим. Аммо кескин ўзгаришлар организмингиз учун қийин кечади. Аксарият одамлар кун давомида 3 маҳал овқатланадилар, енгил тамаддига эса эътибор қаратишмайди. Агар сиз озишга жиддий аҳд қилган бўлсангиз, бу ишни бошлашдан олдин парҳез кунларини тузишингиз керак. Организм кам овқатланишга ўрганиши учун унга имкон беринг. пархез кунларида кўпроқ олма енг ёки шарбат, шакарсиз кўк чой ва газсиз минерал сув ичинг.\nКейин овқатланиш тартибини ўзгартиришингиз мумкин. Баъзи бир маҳсулотлардан воз кечиб, ҳеч қандай қийинчиликсиз бир неча килограммни осонгина йўқотиш мумкин. Масалан, таомномангиздан фаст-фуд, ярим фабрикатлар, майонез, спиртли ва газли ичимликлар, макарон маҳсулотлари, шакар, туз ва нон маҳсулотларини ўчириб, оғирликни йўқотишни бошланг. Бу маҳсулотлар рўйхати эмас, албатта, аммо айни парҳез пайтида уларнинг истеъмолини камайтирган яхши. Агар сиз нон, макарон маҳсулотларидан воз кечолмасангиз, уларнинг дағал ундан тайёрланганларини меъёрида истеъмол қилинг. Буғдой унидан тайёрланган нон фойдали. Қора нон бўладими ёки оқ нонми – кўп истеъмол қилиш қандли диабет касалини келтириб чиқариши мумкин.\nҚора ва оқ нонда калория миқдори бир хил. Ҳазм қилинмаган нон қонга катта миқдорда шакар чиқариб ташлайди. Ноннинг суткалик меъёри 120 грамм бўлиб, ҳатто фойдали ҳам. Агар сиз гўшт маҳсулотларини ёқтирсангиз, уларнинг қайнатилган ёки тоблаб пиширилганини истеъмол қилинг. Қовурилган мол гўштини иложи борича камроқ енг. Колбаса, сосиска ва дудланган гўшт маҳсулотлари диетологларнинг ҳисоблашича «ўлик» маҳсулот бўлиб, таркибида катта миқдорда консервант ва ёғлар бор. Майонез қўшилган салатларни хуш кўрувчилар унинг ўрнини бошқа маҳсулот билан алмаштиришлари мумкин. Агар майонезни салатни емоқчи бўлсангиз, ўша бир тарелка майонезли салатингизни кун давомида оз-оздан ейишингиз керак бўлади. Ундан бошқа ҳеч нарса еманг. Ортиқча вазн муаммосидан қутулиш борасида кўпроқ маълумотларга эга бўлишни истасангиз, бизнинг www.najot.com сайтимиз сизга ёрдам беради.


Дунёда интернет фойдаланувчилари сони 4 миллиарддан ошди\n20:26 / 05.11.2019\nСайёрамизнинг 53 фоиздан кўпроқ аҳолиси ёки 4,1 млрд киши интернетдан фойдаланиш имконига эга ва бу кўрсаткич ошишда давом этмоқда. Бу ҳақда Халқаро электр алоқаси иттифоқининг “Рақамли тараққиётни ўлчаш: 2019 йил учун фактлар ва рақамлар” деб номланган докладида айтилган.\nТаъкидланишича, 2018 йилдан 2019 йилгача интернет фойдаланувчилари сони 5,3 фоизга ошган.\nШу билан бирга, 3,6 млрд киши интернетга кириш имконига эга эмас. Уларнинг аксарияти энг кам ривожланган давлатлар фуқаролари бўлиб, бу давлатларда 10 кишидан 2 кишигина интернетга кира олади. Европада бу кўрсаткич энг юқори (82,5 фоиз), Африкада эса энг паст (28,2 фоиз) даражада.\n2019 йил охирига келиб дунёдаги 57 фоиз оила уйидан интернетга кира олади.\nМаълум бўлишича, Ер аҳолисининг 96 фоизи мобил рақамли сигналдан фойдаланиш ҳудудида жойлашган. Бундан 93 фоизини 3G ёки ундан юқорироқ авлоддаги сигнал ташкил қилади. Европа, Ғарбий яримшарда ва Осиё-Тинч океани минтақасида мобил рақамли сигнал билан қопланганлик 95 фоизни, араб давлатларида 91 фоизни, МДҲ ҳудудида 88 фоизни ва Африкада 79 фоизни ташкил қилади.\nТаъкидланишича, дунёда 48 фоиз аёллар ва 58 фоиз эркаклар интернетдан фойдаланади.\n08:49 / 25.10.2020\n02:57 / 17.10.2020


«QazQovid-In» вакцинаси қачон чиқарилади NUR-SULTAN. Kazinform – «QazQovid-In» вакцинасининг биринчи саноат партияси апрель ойининг охирида чиқарилади. Бу ҳақда ҚР Соғлиқни сақлаш вазирлиги Тиббиёт ва фармацевтика назорати қўмитаси раисининг ўринбосари Нурлибек Асилбеков маълум қилди, деб хабар беради Kazinform мухбири.\nҚозоғистонда жорий йилда фойдаланишга топширилган уй-жойлар ҳажми ошди NUR-SULTAN. Kazinform – Жорий йилнинг дастлабки икки ойида Қозоғистонда 2020 йилга нисбатан 12,8 фоизга кўп уй-жой фойдаланишга топширилди, деб хабар беради Kazinform мухбири.\nAstraZeneca вакцинасининг биринчи партияси Тошкентга келди TASHKENT. Kazinform – Бугун Тошкент аэропортига AstraZeneca вакцинасининг биринчи партияси етказиб берилди, деб хабар беради Kazinform.\nЯқин кунларда об-ҳаво қандай бўлади NUR-SULTAN. Kazinform – «Қазгидромет» 18-20 март кунлари кутилаётган об-ҳаво маълумотларини эълон қилди, деб хабар беради Kazinform.\nНурсултон Назарбоев Ўзбекистон Президенти билан телефон орқали сўзлашди NUR-SULTAN. Kazinform – Елбасы Нурсултон Назарбоев Ўзбекистон Республикасининг Президенти Шавкат Мирзиёев билан телефон орқали мулоқот қилди, деб хабар беради Kazinform elbasy.kzга асосланиб.\nҚозоғистонликлар бир ойида 2309 олтин қуйма сотиб олишди ALMATY. Kazinform – 2021 йил февраль ойида қозоғистонликлар иккинчи даражали банклар ва банкдан ташқари валюта айирбошлаш шохобчаларидан 59,2 кг оғирлиги бўлган 2309 та олтин сотиб олди, деб хабар беради Kazinform мухбири.\nАҚШда Covid-19га қарши антитанага эга чақалоқ туғилди NUR-SULTAN. Kazinform – АҚШда коронавирусга қарши эмланган онадан антитанага эга чақалоқ туғилди, деб хабар беради Kazinform ВВСга асосланиб.\nФранцияда коронавируснинг ПЗР тест аниқлай олмайдиган янги штамми топилди BRÚSSEL. Kazinform – Коронавирус инфекциясининг янги штамми Францияни хавотирга солмоқда, чунки мавжуд ПЗР тестлари ушбу мутацияни аниқлай олмайди, деб хабар беради Kazinform мухбири.\nҚозоғистонликлар 520 миллион тенге пенсия жамғармасини инвестицияларни бошқариш учун ўтказдилар NUR-SULTAN. Kazinform – Ягона жамғариб бориладиган пенсия жамғармаси инвестиция портфели менежерларига пенсия жамғармаларини биринчи ўтказмаларини амалга оширди, деб хабар беради Kazinform Жамғарма матбуот хизматига асосланиб.\nКоронавирус: Қозоғистоннинг учта вилояти «қизил» зонада, 4 та вилоят «сариқ» зонада NUR-SULTAN. Kazinform – 17 март куни Қозоғистон ҳудудларидаги эпидемиологик вазиятни баҳолаш матрицасига кўра, «қизил» зонага Нур-Султан, Алмати шаҳарлари ва Ғарбий Қозоғистон вилояти киради, деб хабар беради Kazinform.\nҚозоғистонда 79 одам COVID-19 га ўхшаш пневмонияга чалинди NUR-SULTAN. Kazinform – 15 мартдаги ҳолатига кўра, Қозоғистонда пневмония билан касалланишнинг 79 та ҳолати қайд этилди, 193 киши соғайиб чиқди, дея хабар беради Kazinform coronavirus2020.kzга асосланиб.\nТуркийзабон давлатлар вакиллари Бокуда Наврўз байрамини нишонладилар BAKÝ. Kazinform – Қозоғистонлик дипломатлар Бокудаги Халқаро туркий маданият ва мерос фонди биносида ўтказилган Наврўз байрамида иштирок этишди, деб хабар беради Kazinform мухбири.\nКеча Қозоғистонда 1082 кишида коронавирус аниқланди NUR-SULTAN. Kazinform – Қозоғистонда ўтган суткада 1082 одам коронавирус инфекциясини юқтирганлиги маълум бўлди, деб хабар беради Kazinform coronavirus2020.kz сайтига таяниб.


Одамлардаги ички қўрқув, адабиётдаги саёзлик ва «лаббайчи» раҳбарлар. Иброҳим Ҳаққул билан суҳбат « Ўзбекистон Халқ Ҳаракати\n10 March 2019 - 11:20\nМуҳйи деган шоиримизнинг «Асрорқул» деган жуда яхши шеъри бор. Бу шеърни Абдулла Қаҳҳор ҳам бир асарига эпиграф қилиб олган. Унда айтиладики, «Эй, ўз аҳволин билмаган Асрорқул»… Бизда бугун ҳам ўз аҳволини билмасдан, иддаочилик қилиш, яъни «асрорқулчилик» жуда кенг қулоч ёзган.\nЭнг ёмони, бугун президентимизга қийинлиги – қўрқоқ ва лаббайчи одамлар амалга кўтарилди. Уларда жасорат деярли йўқ эди. Бу ерда айбни фақат битта одамга қўймаслик керак. Айбни ҳаммадан қидириш керак.


Latifa.uz — Бир мушук кўчада дайдиб юрса, итни учратиб қолибди: — Нима қилиб санғиб юрибсан? – дебди итга. — Хўжайин уйга домофон қўйди. Энди мени керагим йўқ, - дебди ит. — Ўзинг-чи? Хўжайнингни совуқда оёғи оғрирди шекилли...? Сен уни оёқларида ётардинг. Сени жуда яхши кўрар эди-ку!? – деса, мушук: — Э, хўжайиним уйига иссиқ пол ўрнатди. Энди мени керакмас деб ўйлаяпти. Ҳали қиш келсин, кўрамиз...!\nБир мушук кўчада дайдиб юрса, итни учратиб қолибди:\n— Нима қилиб санғиб юрибсан? – дебди итга.\n— Хўжайин уйга домофон қўйди. Энди мени керагим йўқ, - дебди ит.\n— Ўзинг-чи? Хўжайнингни совуқда оёғи оғрирди шекилли...? Сен уни оёқларида ётардинг. Сени жуда яхши кўрар эди-ку!? – деса, мушук:\n— Э, хўжайиним уйига иссиқ пол ўрнатди. Энди мени керакмас деб ўйлаяпти. Ҳали қиш келсин, кўрамиз...!


”Қуръондан бе хабар эдик” деган баҳона охиратда ўтмайди - Musulmonlar\nСавол: Қиёматда, инсонлар: Биз Қуръондан бехабар эдик, биз Китобинг ҳақида билмас эдик деб бахона қилишлари мумкинми?\nЖавоб : Йўқ, буни асло иложиси йўқ. Аллоҳ таоло шундай марҳамат қилади:\n“Мана бу эса Биз нозил қилган муборак Қуръондир! Бас, унга эргашинглар ва масъулиятли бўлиб ўзингизни ҳимоя қилинглар! Шояд сизларга яхшилик қилинса. «Биздан аввалги икки тоифага китоб юборилган, биз эса уларнинг дарсларини ўрганишдан бе хабар бўлганмиз» демасларингиз учун, ёки: «Агар бизга китоб юборилганида эди, аниқ улардан тўғрироқ йўлда бўлар эдик», демасларингиз учундир. Энди сизларга Роббингиздан очиқ-ойдин кўрсатма, тўғри йўл ва яхшилик келди. Бас, Аллоҳнинг оятларини ёлғонлаган ва улардан юз ўгирган кишидан ҳам ҳақсизроқ ким бор?! Яқинда оятларимиздан юз ўгирган кишиларни юз ўгирганлари сабабли ёмон азоб билан жазолагаймиз.» (Анъом 6/155-157)\nАллоҳнинг китобидан сизни узоқлаштирмоқчи бўлаётганлар, инсон ёки жин тоифасидаги шайтонлардир. Улар, қиёматда сизга заррача ҳам ёрдам бера олмайди. Сўнги пушаймондан бошқа нарса сизни ҳамроҳиз бўлмайди.\nУмматни ихтилофи раҳмат эмас, азобдир. Раҳмат бирликдадир.


Ucell ўчирилган рақамни сўнгги эгасига улашни йўлга қўйди - Terabayt.Uz\nUcell ўчирилган рақамни сўнгги эгасига улашни йўлга қўйди\nАввал тутган уяли телефон рақамингиз узоқ вақт ишлатилмай тургани сабабли ўчирилган бўлса, уни ўз номингизга қайта расмийлаштириб олмоқчимисиз? «Ўчирилган рақамни сўнгги эгасига улаш» хизмати билан энди бунинг иложи бор, дея хабар берилади Ucell сайтида.\nАгарда Ucell абоненти бўлсангиз, энди сизда илгари ўзингизга тегишли бўлган ва ҳозирда ўчирилган Ucell рақамини қайтадан улаш имконияти бор. Фақатгина рақамнинг сўнгги эгаси айнан сиз бўлишингиз керак.\nАввалги рақамингизни қайта улатиш учун сиз ucell.uz сайтида «Хизматлар» бўлимининг «Рақамни қайта улаш» саҳифасида талабнома қолдиришингиз керак. Рақамни қидириш ва талабнома тузиш ҳақида батафсил маълумотлар оператор сайтининг шу саҳифасида берилган.\nСиз саҳифадаги махсус катакчаларга сўралган маълумотларни киритишингиз лозим. Агарда барча маълумотлар тўғри келса, шунингдек, айни дамда шу рақам бўш, яъни эгасиз бўлса, Сиз рақамни тўғри улаш учун кўрсатилган шартларга розилик билдиришингиз керак бўлади.\nТалабнома расмийлаштирилганидан кейин эса сиз мазкур Ucell рақамини дилерлар офисида ёки Компания офисларининг бирида улашингиз мумкин бўлади.


Батафсил ...\tПайшанба, 08 Декабр 2016 10:08\tАфғонистондаги уруш қандай бошланган эди?\tАфғонистондаги уруш 10 йил давом этди, собиқ иттифоқ ҳарбийларидан ўн беш мингдан зиёд аскарлар ҳалок бўлди. Афғонлардан эса, турли ҳисобларга қараганда икки миллионга яқин одам ўлдирилган. Буларнинг ҳаммаси сарой тўнтаришлари-ю сирли заҳарлашлардан бошланди.\nБатафсил ...\tШанба, 07 Ноябр 2015 12:18\tБашар Асад аскарларининг чекиниши давом этмоқда\tБашар Асад армиясини Сурия ҳудудларини бой бериб, чекинишлари давом этмоқда. Бугун Суриянинг озод армияси катта стратегик аҳамиятга эга бўлган Ҳам шаҳрининг шимолида жойлашган Морик ҳудудининг бир қисмини эгаллашди. Эслатиб ўтамиз, бундан олдин ҳукумат кучлари ва қуролланган мухолифат ўртасида ушбу ҳудуд учун жанглар бўлиб ўтган эди.\nБатафсил ...\tПайшанба, 29 Октябр 2015 18:42\tУрушдан олдинги ва ҳозирги Сурия\tУрушдан олдинги ва ҳозирги Сурия\nБатафсил ...\tПайшанба, 01 Октябр 2015 17:17\tСаудия Арабистони Сурияга уруш билан таҳдид қилмоқда Саудия Арабистони Ташқи ишлар вазири Одил Ал-Жубайр (Adel al-Dzhubeyr) ўз мурожаатида, Башар Асад (Bashar Asad) лавозимидан кетиши кераклиги, акс ҳолда куч билан четлатилишини маълум қилди.


UzCard: тизим иши яқин соатларда тикланади | NORMA.UZ\nUzCard: тизим иши яқин соатларда тикланади\nАйни пайтда UzCard тизими қисман фаолият юритмоқда, унинг ишлаш қобилиятини тиклаш ишлари давом эттирилмоқда.\nЭслатиб ўтамиз, шанба куни соат 18:52 да тизим ишида узилиш рўй берди. Якшанба куни кечқурун UzCard расмий сайтида техник носозликлар бартараф этилгани ва ҳозир фаоллаштириш жараёни бораётганлиги эълон қилинди.\nБир неча дақиқа аввал UzCard тизими матбуот хизмати Norma порталига тизим қисман ишлай бошлагани ҳақида хабар берди: «Иловаларда баланс кўрсатилмоқда, кун давомида ҳаммаси бирин-кетин тикланади».\nUzCard вакилининг сўзларига қараганда, юзага келган вазият юзасидан расмий тушунтиришлар берилади. Ахборот келиб тушишига қараб мазкур шарҳ тўлдириб борилади.


Гулшан Қораева: Мустақилликда топганимиз мана шу қўрқув эмасмикан? « Ўзбекистон Халқ Ҳаракати\nГулшан Қораева: Мустақилликда топганимиз мана шу қўрқув эмасмикан?\n29 August 2013 - 9:10\n28 август куни Қарши шаҳрида Ўзбекистон мустақиллиги санаси муносабати билан байрам тадбири бўлиб ўтди. Шаҳар марказий истироҳат боғининг Амфитеатрида бу байрам тантаналари бошланганлигини гумбурлаган салютлардан билдим. Ҳа, ҳар қалай байрамни ўзини кўрмаган бўлсамда, Қарши осмонида порлаган салютларни кўриб қолдим. Насиб этган бўлса, байрам тадбирларини эртага, 29 август кунида кўп қатори, телевизорда кўрарман. Болаларим уларни ҳам байрамга олиб боришимни, томоша қилмоқчи эканликларини айтиб қолишди.\n“Бу байрамни фақат телевизордан кўришимиз мумкин, у ерга бизни яқин йўлатишмайди.” – тушунтирган бўламан мен.\n“Нега?” – ҳайрон бўлиб сўрайди кичкина қизим.\n“Бу байрам одатда халқники дейилади, асосан у ерда ҳукуматда ишловчилар байрам қилади”. – дея аниқлик киритаман.\nБолани подшоҳга ўхшатишади. Чунки у имкон қадар ўзининг болаларча “сиёсатини” ўтказишга уринади. Ҳаётда эса ҳар бир истакни ҳам бажариб бўлмаслигини тушунтириш жуда ҳам мураккабдир. Осмонда ярақлаган, гумбурлаган салютни кўрган фарзандларим қувонганини кўрсангиз эди, буни тил билан тушунтириб беришга ҳам ожизман аслида.\nМустақиллигимизга 22 йил тўлибдию, бизга истиқлол тантаналаридан тегадигани осмонга отилган салютлар бўлди холос.\n“Мустақил бўлганимизда нима топдигу, нимани йўқотдик?” – деган савол истайсизми ёки йуқ, барибир хаёлингизга келади. Менда ҳам шундай савол туғилди. Тўғрисини айтганда, Қарши шаҳрида кўркам бинолар қад кўтарди, шахримиз обод бўлаяпти. Бу таҳсинга сазовор. Буни кўрмаган инсонни кўзи кўр бўлади ахир! Халқнинг аҳволида қандай ўзгаришлар рўй берди дерсиз? Мен ҳамиша дунёга ўз дунёқарашим билан боқаман. Барча бўлаётган муаммоларга бефарқ эмасман. Шу сабабли ҳам оддий халқни имкон қадар қийнаётган муаммоларини ёритиб боришга ҳаракат қиламан. Нега дерсиз?\nЖуда кўп муаммоларни ҳукуматдагилар кўриб-кўрмаганликга олишади. Очиқ жамиятда яшасак муаммоларни кўрсатиб турилса, албатта мансабдорлар бунга бефарқ қарашмайди, имкон қадар уни бартараф этишга харакат қилишади деб умид қиламан. Ахир айтадиларку: “Танқид келажакнинг меваси”. Булар ҳаммаси мана шу ватанга ва мана шу элга бўлган муҳаббатимдир балки…. Юзинг, кўзинг демай аниқ қилиб айтадиган бўлсам, оддий инсонлар муаммолар гирдобида яшашга маҳкум этилгандек. Улар учун тирикчилик қайғуси олдинги ўринда туради. “Қани эди, халқимиз ўз ватанида иш билан таьминланса, ўз оиласи бағрида бўлса”. – деган хаёлга ҳам ботаман.\n“Орзуга айб йўқ” дейдиларку. Истиқлол даврида ўзбеклар онгига “мустақиллик” сўзи билан бирга “мардикор” сўзи ҳам кириб келди. Буни ҳам тан олмай иложимиз йўқ! Бозорларда, ҳаттоки йўлларда ҳам мардикорларни учратмаган инсон бўлмаса керак. Собиқ иттифоқ давридан қолган завод ва фабрикалар тугатилмаганда эди, ёш авлод қанча-қанча ишларни амалга оширган бўларди. Улар Ватанимизни янаям гуллатган бўлмасмиди? Ўзга юртларга иш излаб кетишга ҳам зарурат қолмасди.\nХалқимиз ҳали ҳам сабрли халқ! У ҳеч қачон иш топиб бер, нон топиб бер демайди. Ёки ёлғонми бу сўзим? Электрсиз, газсиз, сувсиз қолса ҳам чидайди ва тирик қолиш имконларини излайди. Чунки у мустақил юртимизнинг фуқароси да! Демак, у мустақил ҳолда яшаб қолиши учун имкон излаши керак. Керак бўлса таппи ёқади, шам ёқиб уйини ёритади, сувсиз қолса ер тагини кавлаб бўлсада, сув чиқариб олади. Фақат ҳукумат унга тегинмаса, у ҳукуматга тегинмаса бўлди эди. Бундай халқни бошқа юртларда кундузи чироқ ёқиб ҳам топиб бўлмайди. Халқнинг ҳаммаси шу ҳолатда демайман, “қулоқсизлари” ҳам бор. Ўша бармоқ билан санарлик даражадаги “қулоқсизлар” ҳақ – ҳуқуқини талаб қилганининг ўзи етарлик эмасда. Буни эса бутун халққа тушунтириш қийин менимча. Қўрқув деган бир иллат халқимизнинг ҳам қон-қонигача сингиб кетди. Аввал мана шу иллатни йўқ қила олсак эди…\nМустақилликда топганимиз ҳам мана шу қўрқув эмасмикин?


Яманда гаровга олинган ўзбекистонлик озод қилинди\n21 май 2022, Тошкент вақти: 10:19\nЯманда номаълум шахслар томонидан гаровга олинган Ўзбекистон фуқароси озод қилинди.\nМаҳаллий расмийларга кўра, қуролланган номаълум шахслар пайшанба куни Мариб вилоятидаги шифохоналардан бирида ишловчи ўзбекистонлик врачни ўғирлаб кетган.\nБугун “Ройтерс” ахборот агентлиги Яман хавфсизлик кучларига таяниб, Ўзбекистон фуқароси озод қилинганини маълум қилди. Сўнгги маълумотларга кўра, ҳозирда Ўзбекистон фуқароси соғ омон ва у Мариб вилоятидаги меҳмонхонага келтирилган.\nБундан бир оз аввал маҳаллий сайтлардан бири ўзбекистонлик врачни ўғирлаган шахсларнинг ҳукуматдан ўз қариндошини озод этишни талаб қилгани тўғрисида хабар тарқатган эди.


ХДП қурултой тасдиқлаган номзодни бошқаси билан алмаштирди\nХабарларга кўра, Ўзбекистон Халқ демократик партияси Фарғона вилояти Тошлоқ тумани кенгаши иккинчи котиби Дилбархон Пўлатова сайловолди ташвиқотлари бошланиши арафасида Қонунчилик палатаси депутатлигига номзодликдан маҳрум этилган.\nД.Пўлатованинг сўзларига қараганда, ХДП қурултойида унинг номзодини 95-Тошлоқ сайлов округидан Қонунчилик палатаси депутатлигига кўрсатиш тасдиқланган. Аммо ХДП томонидан кўрсатилган номзодлар рўйхати партия нашри – “Ўзбекистон овози” газетасида эълон қилинганида унинг номзоди олиб ташлангани маълум бўлган.\n“Мен ҳам сиёсий ўйинга тушиб қолдим. Номзодим қурултойда тасдиқлангандан кейин кўпчилик мени табриклади. Аммо газетада рўйхат эълон қилингандан сўнг ўрнимга политехника институти проректори Рустам Тешабоев қўйилганини кўриб, ҳамма ҳайрон қолди. Мен дарҳол Тошкентга келиб, Аслиддин Рустамовнинг (ХДП биринчи котиби) олдига кирдим. Унинг жаҳли чиқди. Партия вилоят кенгаши биринчи котибига қўнғироқ қилиб, мени ҳеч бўлмаса, кенгашда мақтаб қўйиш кераклиги айтди. Партия тузилмасида қурултойдан юқори орган йўқ. Мени қурултой тасдиқлаган эди. Кўриниб турибдики, партия раҳбарияти қурултой қарорига бўйсунмаяпти”, - деди Д.Пўлатова.\nХДП марказий кенгаши референти Эркин Абдуллаевнинг таъкидлашича, битта округдан партия номидан уч-тўрт номзод кўрсатилган ҳолатлар ҳам бўлган. Уларнинг ичидан энг муносиблари танлаб олиниб, парламент депутатлигига кўрсатилган. Чунки Ўзбекистонда барча округлар бир мандатли бўлиб, сиёсий партиялар ҳар бир округдан битта номзод кўрсатиш ҳуқуқига эга.\nХДПнинг Тошлоқ туманилик аъзоси Маъруфжон Тешабоевнинг айтишича, номзодлар танлашда бундай йўл тутиш партия низомига зиддир. Чунки партиянинг энг юқори органи қурултой ҳисобланади. Номзодлар рўйхати қурултойда тасдиқланган кейин унга бошқа одамнинг қўшилиши мумкин эмас.


Тан соқчи Майкл Жексоннинг ўлими сирини...\n16.09.2019 11:32 0 18307\nМайкл Жексоннинг собиқ тан соқчиси Мэтт Фиддс журналистларга поп қироли ўлими сабабини маълум қилди. Ҳозирги кунда жанг санъати мактаби эгасининг сўзларига кўра, 2005 йилги суд поп-юлдузи саломатлигини адо қилган. Бу ҳақда «RAMBLER» хабар берган.\nФиддс Жексон ҳақидаги янги ҳужжатли фильм намойиши бўйича интервью берди. Унинг айтишича, қўшиқчи педофилликда айбланганидан қаттиқ қайғурган. Суд уни айбсиз деб эълон қилганига қарамай, «жароҳат етказиб бўлинганди».\n— Ҳукмдан сўнг Майкл Жексоннинг аввалги ҳолатига қайтолмаслиги маълум бўлди, — дейди Фиддс.\nУ қўшиқчи охирги йилларда тирик мурдани эслатгани, овқатланишга ва ухлашга қийналганини ҳам қўшиб қўйди.\nФиддснинг таъкидлашича, у Майкл Жексон ҳақида барини биладиган кимсалардан бири. Унинг айтишича, қўшиқчи таъқиб васвасасидан қийналган ва концерт бераётганида уни ўлдириб қўйишларидан хавфсираган.\nМайкл Жексон тан соқчи\nХориж 30/09, 11:54\nСаудия Арабистонида қироллар тан соқчиси отиб ташланди\nМайкл Жексон энг бой марҳумлар рейтингида биринчи ўринни эгаллади\nМайкл Жексоннинг отаси вафот этди